Patutkah Subsidi Minyak Digantikan Dengan Bantuan Tunai?

Share it
Purata Harga Minyak Bulanan

Kerajaan pada hari ini membelanjakan RM0.30 bagi setiap liter bagi memberi subsidi minyak petrol kepada rakyat. Menurut kenyataan Perdana Menteri di dalam ucapan Program Strategik Memperkasa Rakyat dan Ekonomi ( PEMERKASA ), kerajaan bakal menanggung RM3 bilion subsidi minyak untuk tahun ini pada harga semasa.

Harga semasa petrol RON95 kini berlegar sekitar RM2.35 seliter, 14% lebih tinggi dari harga siling RM2.05 yang ditetapkan ketika ini. Langkah ini sudah semestinya disambut baik oleh segenap lapisan rakyat Malaysia kerana mereka mampu membeli bahan api pada harga yang lebih rendah di pasaran.

Berbeza pada bulan April tahun lalu, harga minyak petrol RON95 jatuh serendah RM1.27 seliter susulan kejatuhan mendadak harga minyak mentah kepada $20 setong disebabkan permintaan yang berkurangan akibat pandemik Covid-19.

Namun demikian, majoriti rakyat Malaysia tidak mampu menikmati harga terendah minyak petrol pada ketika itu kerana Perintah Kawalan Pergerakan sedang berjalan. Kali terakhir harga minyak berada pada paras serendah itu adalah pada tahun 2001 dimana minyak petrol RON97 dijual pada harga RM1.30 seliter.

Kini, aktiviti ekonomi semakin rancak. Kerajaan pada 18 Februari lalu telah menghidu
trend
 berterusan harga minyak mentah dunia yang naik hari demi hari lantas menetapkan harga siling RM2.05 untuk RON95 dan RM2.15 bagi minyak diesel.

Sejarah Penarikan Subsidi Minyak

Pentadbiran Najib Razak sebelum ini telah mengenalpasti permasalahan mengenai subsidi minyak petrol di pam dan melancarkan program rasionalisasi subsidi. Beliau memperkenalkan program bantuan tunai iaitu Bantuan Rakyat 1 Malaysia ( BR1M ) pada 2012 bagi meringankan beban rakyat dalam menampung penarikan subsidi pelbagai barangan keperluan pada kemudian hari.

Harga minyak mula dinaikkan pada lewat 2013 dari RM1.90 kepada RM2.10 seliter bagi RON95.

Menjelang akhir tahun 2014, harga minyak RON95 diapungkan dan berlegar dari harga setinggi RM2.38 seliter ( November 2017 ) hinggalah serendah RM1.60 seliter ( Mac 2016 ). Namun harga petrol mula ditetapkan pada RM2.20 seliter pada Mac 2018 kerana penggal parlimen hampir berakhir dan Pilihan Raya Umum bakal tiba.

Langkah penarikan subsidi minyak dan digantikan dengan bantuan tunai ini bukanlah dimulakan oleh pentadbiran PM keenam itu. Namun sejarahnya boleh ditelusuri pada Jun 2008 apabila pentadbiran Pak Lah menaikkan harga minyak kepada RM2.70 seliter sekaligus membangkitkan kemarahan ramai.

Tetapi ramai yang lupa bahawa pentadbiran beliau lah yang pertama sekali memperkenalkan bantuan tunai menggantikan subsidi petrol kepada rakyat. Beliau telah memperkenalkan rebat RM625 bagi kenderaan persendirian dengan kapasiti dibawah 2,000cc manakala bagi pemilik motosikal dibawah 250cc pula, mereka menerima rebat sebanyak RM150.

Meskipun begitu, kemarahan rakyat tidak dapat dibendung ketika itu. Pelbagai harga barangan dari teh tarik hinggalah barangan harian lain telah ditingkatkan oleh pengeluar atas alasan kos logistik yang tinggi.

Agihan Subsidi Minyak Petrol Banyak Dimonopoli Kumpulan Berpendapatan Tinggi

Adakah subsidi minyak petrol ini berkesan dalam membantu golongan sasar?

Kajian Bank Negara Malaysia pada tahun 2015 menunjukkan bahawa subsidi minyak banyak memanfaatkan golongan kaya dan tidak dinikmati oleh golongan berpendapatan rendah. Bank Negara menganggarkan 42% daripada keseluruhan peruntukan subsidi minyak dinikmati oleh kumpulan dengan pendapatan Tertinggi 20% manakala bagi kumpulan Terbawah 20%, mereka hanya menikmati 4% dari keseluruhan agihan subsidi.

Dalam kata lain, subsidi minyak di pam ini banyak menguntungkan golongan berpendapatan tinggi yang menggunakan kereta sebagai kenderaan harian mereka. Bagi golongan berpendapatan rendah pula, mereka kurang menikmati subsidi kerana kebanyakkannya menggunakan motosikal  sebagai kenderaan harian.

Sebagai contoh, individu yang memandu Honda Civic perlu membeli 47 liter minyak bagi memenuhi tangki minyak mereka. Pada kadar subsidi semasa, beliau memperoleh RM14.10 subsidi dari kerajaan bagi setiap pengisian penuh petrol. Namun untuk individu yang menunggang motosikal Honda EX-5, beliau hanya memperoleh RM1.30 subsidi setiap isian penuh tangki minyak.

Kajian MIROS beberapa tahun lalu menunjukkan purata pemandu Malaysia memandu 2,300km setiap bulan. Dengan andaian diatas, ini bermaksud pemandu Honda Civic bakal memperoleh RM40 ( RM480 secara tahunan ) subsidi petrol dari kerajaan setiap bulan manakala bagi penunggang motosikal Honda EX-5, beliau hanya memperoleh RM12 ( RM144 secara tahunan ) subsidi dari kerajaan.

Kajian Bank Negara itu turut menunjukkan 68% daripada keseluruhan peruntukan subsidi minyak dibolot oleh kumpulan berpendapatan tertinggi 40% (
Top 40%
 ). Sementara itu, kumpulan terbawah 40% (
Bottom 40%
 ) hanya meraih 14% daripada agihan keseluruhan subsidi minyak.

Kumpulan lain yang turut menerima manfaat besar dari subsidi minyak ini adalah syarikat-syarikat logistik.

Pengguna Kereta Lebih Banyak Menikmati Subsidi Petrol Berbanding Pengguna Motosikal

Menggantikan subsidi minyak petrol kepada ( tambahan ) bantuan tunai untuk golongan sasar akan lebih membantu kumpulan yang benar-benar memerlukan. Jumlah peruntukan RM3 bilion ( bersamaan 46% peruntukan keseluruhan Bantuan Prihatin Rakyat ) mungkin boleh diagihkan kepada kumpulan berpendapatan 80% terbawah iaitu untuk isi rumah dengan pendapatan dibawah RM11,000 dan kebawah.

Jika langkah ini dibuat, setiap isi rumah yang berkelayakan bakal menerima tambahan RM513 bantuan tunai selain jumlah Bantuan Prihatin Rakyat yang sedia ada.

Walaubagaimanapun, langkah sedemikian mungkin bakal dipandang serong oleh rakyat. Ini kerana mereka melihat harga minyak yang tinggi hampir setiap minggu apabila mengisi minyak, sekaligus membentuk persepsi negatif mengenai langkah ini walaupun tambahan bantuan tunai yang dikreditkan mungkin lebih menguntungkan mereka terutamanya mereka yang datang daripada golongan berpendapatan rendah.

Bagi isi rumah dimana kedua-dua pasangan suami isteri menggunakan kereta dalam menjalani aktiviti harian, bantuan tunai yang digantikan mungkin merugikan kerana penggunaan minyak mereka yang lebih tinggi.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Pemilikan Ekuiti Bumiputera Semakin Rendah, Hanya Tinggal 16.2%

Share it
Kompilasi Pemilikan Ekuiti Korporat di Malaysia

Data terbaru yang diterbitkan oleh Kementerian Hal Ehwal Ekonomi menunjukkan penurunan terhadap pemilikan ekuiti korporat Bumiputera. Pemilikan ekuiti Bumiputera telah jatuh dari 23.4% pada 2011 kepada 16.2% pada 2015 manakala pemilikan ekuiti warga asing meningkat dari 37.2% kepada 45.3%.

Pegangan ekuiti bukan Bumiputera juga menurun dari 34.8% kepada 30.7% dalam tempoh yang sama.

Dasar Ekonomi Baru yang diperkenalkan pada tahun 1971 setelah Malaysia mengalami rusuhan kaum menyasarkan pemilikan ekuiti Bumiputera dapat ditingkatkan kepada 30% menjelang tahun 1990. Namun demikian, angka rasmi menunjukkan sasaran tersebut belum dicapai sehingga kini walaupun terdapat pendapat yang menyatakan ekuti Bumiputera sudah melepasi sasaran jika diambil kira pegangan milik kerajaan.

Dr Lee Hwok Aun, felo kanan di Institut Pengajian Asia Tenggara yang berpusat di Singapura menyatakan bahawa sasaran pemilikan ekuiti secara individu sebenarnya telah dicapai sejak tahun 90-an lagi.

Menurut beliau, sasaran yang ditetapkan terbahagi kepada dua kategori. Satu, pemilikan ekuiti secara individu termasuk simpanan deposit Bumiputera di Tabung Haji dan ASB manakala kategori kedua adalah pemilikan ekuiti oleh entiti atau agensi yang mewakili Bumiputera seperti MARA.

Sasaran untuk pemilikan individu adalah 7.4% manakala sasaran untuk entiti yang mewakili Bumiputera adalah sebanyak 22.3%

Angka rasmi yang dikeluarkan oleh kerajaan menunjukkan pemilikan ekuiti individu Bumiputera telah meningkat dari 1.6% pada tahun 1970 kepada 14.2% pada tahun 1990. Manakala pemilikan ekuiti oleh entiti yang mewakili Bumiputera masih tidak menepati sasaran iaitu hanya meningkat daripada 0.8% kepada 5.1% dalam tempoh yang sama.

Pemilikan Ekuiti Individu Bumiputera Telah Melepasi Sasaran Yang Ditetapkan Pada Tahun 1990

Dr Lee Hwok Aun turut mempersoalkan langkah kerajaan kerana tidak lagi mengasingkan kedua-dua kategori ini sebaliknya melonggokkannya sekali. Oleh sebab demikian, sejak tahun 2011, statistik yang dikeluarkan hanya mengambil kira keseluruhan ekuiti Bumiputera tanpa pecahan dua kategori tersebut.

Ketika ditanya mengenai punca penurunan ekuiti Bumiputera, Dr Lee Hwok Aun menyatakan bahawa puncanya sukar untuk diketahui kerana para penyelidik tidak dapat mengakses data-data tersebut. Beliau juga berpendapatkan bahawa kenaikkan pegangan asing berpunca dari kemasukan modal asing yang merupakan kesan
quantitative easing
.

” Data rasmi yang dihitung dan dilaporkan oleh Unit Perancang Ekonomi memang melakarkan
trend
 menurun secara relatif. Masih banyak yang tidak diketahui tentang angka-angka ini; penyelidik tidak mampu mengakses data ini.

Secara am, data ini mencerminkan keadaan di pasaran kewangan di mana masyarakat Bumiputera kurang melibatkan diri dalam pemegangan saham secara langsung. Akan tetapi, pemegangan saham melalui institusi kewangan agak meluas. ” – Dr Lee Hwok Aun

Data pemilikan ekuiti Bumiputera sebelum ini pernah menjadi polemik sejak pentadbiran Najib Razak kerana statistik tersebut tidak didedahkan oleh kerajaan. Namun demikian, Kementerian Hal Ehwal Ekonomi pada tahun 2019 mendedahkan data tersebut apabila melancarkan halatuju Wawasan Kemakmuran Bersama 2030.

Artikel bahagian kedua :
Dasar Penswastaan Tingkatakan Ekuiti Bumiputera Namun Sangat Dicemari Politik – Dr Lee Hwok Aun

Bahagian kedua rencana ini akan diterbitkan dalam beberapa hari lagi. Untuk memastikan anda tidak terlepas dengan artikel dan perkembangan terbaru Ekonomi Rakyat, ayuh ikuti saluran Telegram kami di
https://t.me/EkonomiRakyatMY

Ikuti Ekonomi Rakyat di Telegram


Pemimpin Kanan UMNO, Johari Ghani Tambah Pegangan Saham di Media Prima

Share it
Nilai Pegangan Saham Datuk Seri Johari Abdul Ghani di Media Prima Adalah Sebanyak RM138 juta

Pemimpin kanan UMNO, Datuk Seri Johari Abdul Ghani telah menambah pegangan saham di Media Prima apabila membeli 54.4 juta saham semalam. Beliau telah memulakan operasi pembelian saham Media Prima sejak tiga minggu lalu apabila membeli 20.3 juta dan 38.3 juta saham pada 11 Mac dan 15 Mac lalu.

Transaksi tersebut dilakukan melalui syarikat JAG Capital Holdings Sdn Bhd yang turut memiliki pegangan saham yang besar di KUB Malaysia Berhad dan CI Holdings Berhad. Bekas Menteri Kewangan Kedua itu kini mempunyai keseluruhan 20% pegangan saham di Media Prima dengan nilai sekitar RM138 juta.

Setelah tewas pada Pilihanraya Umum Ke-14 tiga tahun lalu, Datuk Seri Johari Abdul Ghani yang lebih mesra dikenali sebagai Datuk Jo telah menjalankan beberapa langkah strategik korporat apabila membeli sebahagian besar saham KUB Malaysia Berhad pada harga premium.

Johari Abdul Ghani dikenali ramai sebagai tokoh korporat dan pernah menguruskan beberapa perniagaan besar termasuk rangkaian restauran KFC di QSR Holdings. Laporan akhbar sebelum ini turut mendedahkan bahawa beliau merupakan individu yang mempunyai deposit RM190 juta di dalam Tabung Haji.

Beliau kini menjadi pemegang saham kedua terbesar di Media Prima di belakang bilionair Syed Mokhtar Albukhary yang mengawal 31.9% pegangan saham melalui Aurora Mulia di syarikat media gergasi itu.

Datuk Seri Johari Ghani Punyai Kawalan Besar di Tiga Syarikat Tersenarai di Malaysia

Media Prima kembali mencatatkan keuntungan pada dua suku terakhir tahun lalu menutup dagangannya semalam pada harga RM0.62 sesaham. Pada tahun 2019, Media Prima telah mencatatkan kerugian sebanyak RM173 juta setelah meraih keuntungan RM60 juta pada tahun 2018.

Namun pada dua suku kewangan tahun lalu, Media Prima Berhad berjaya memperolehi keuntungan masing-masing pada RM11.8 juta dan RM18.1 juta susulan permintaan baik segmen beli belah dari rumah.

Langkah meningkatkan pegangan saham yang dilakukan oleh Johari Ghani ini mungkin merupakan satu tindakan strategik bagi mengharungi Pilihanraya Umum akan datang dimana media merupakan instrumen penting yang boleh membantu kerja-kerja kempen Pilihanraya.

Beliau tewas di Parlimen Titiwangsa pada PRU-14 lalu di tangan calon PPBM, Rina Harun namun kekal popular dalam kalangan penduduk setempat di kawasan tersebut.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Pendapatan Isi Rumah di Malaysia Sudah Pulih ke Paras Pra-Pandemik

Share it
Selepas dua tahun diuji dengan krisis COVID-19, Malaysia berjaya mencatatkan pemulihan ekonomi yang memberangsangkan apabila kadar pertumbuhan KDNK naik 8.7% pada tahun lalu. Angka ini adalah lebih tinggi jika dibandingkan dengan negara serantau seperti Filipina (7.6%), Indonesia (5.3%), Singapura (3.6%) dan Thailand (2.6%). KDNK per kapita turut meningkat 14.5% tahun-ke-tahun kepada RM52,689 pada 2022, meletakkan Malaysia di landasan tepat untuk menuju status negara berpendapatan tinggi dalam tempoh beberapa tahun lagi.

Penanda aras yang ditetapkan Bank Dunia bagi negara berpendapatan tinggi ialah apabila pendapatan negara kasar (GNI) per kapita melebihi AS$13,205. Pada tahun 2022, GNI per kapita Malaysia ialah AS$11,780.

Meskipun Malaysia berjaya mencatatkan lonjakan kadar pertumbuhan ekonomi, indikator-indikator seperti pertumbuhan KDNK dan GNI per kapita tidaklah memberikan gambaran yang tepat tentang sejauh manakah pemulihan ekonomi yang dicapai dapat dinikmati oleh rakyat Malaysia secara keseluruhannya, khususnya mereka yang tergolong dalam kategori kumpulan rentan dan berpendapatan rendah.

Antara indikator yang lebih sesuai untuk menilai agihan kekayaan ekonomi ialah dengan meneliti tahap pendapatan isi rumah di Malaysia. Baru-baru ini, Jabatan Perangkaan Malaysia (DOSM) telah menerbitkan Laporan Survei Pendapatan dan Perbelanjaan Isi Rumah 2022. Tinjauan yang dijalankan empat tahun sekali ini merangkumi pelbagai petunjuk yang penting bagi menganalisis aspek kemiskinan dan kesamarataan, serta corak pendapatan dan perbelanjaan dalam kalangan isi rumah di negara ini.

Trend Pendapatan Isi Rumah Kembali ke Paras Pra-Pandemik

Purata dan penengah pendapatan di Malaysia sudah pulih ke paras melebihi pra-pandemik

Secara keseluruhannya, kebanyakan indikator melibatkan trend pendapatan isi rumah pada tahun 2022 sudah pulih ke paras melebihi yang direkodkan semasa pra-pandemik pada tahun 2019. Misalnya, purata pendapatan isi rumah pada tahun 2022 ialah sebanyak RM8,479, naik 7.3% berbanding RM7,901 (2019). Bagi isi rumah yang memperoleh pendapatan daripada pekerjaan bergaji, purata pendapatan meningkat 9.4% kepada RM5,327 dalam tempoh yang sama. Ini selaras dengan nisbah pampasan pekerja (CE) yang mencatatkan peningkatan 6.5% tahun lalu, menyumbang 32.4% kepada KDNK Malaysia.

Penengah pendapatan tertinggi dimiliki etnik Cina (RM8,167), ddikuti India (RM6,627) dan Bumiputera (RM5,893)

Antara ketiga-tiga kaum terbesar di Malaysia, Cina menikmati penengah pendapatan tertinggi, iaitu RM8,167, diikuti India (RM6,627) dan Bumiputera (RM5,793). Dari sudut pertumbuhan pendapatan buat Cina dan India masing-masing naik 10.5% dan 10.8% antara tahun 2022 dan 2019. Manakala bagi penengah pendapatan Bumiputera hanya naik 6.9% sahaja antara kedua tahun tersebut.

Penengah gaji tertinggi direkodkan di Kuala Lumpur (RM10,234), manakala terendah ialah di Kelantan (RM3,614)

Perbandingan merentasi negeri mendapati penengah pendapatan adalah yang tertinggi di Kuala Lumpur, sebanyak RM10,234. Manakala penengah pendapatan yang terendah ialah di Kelantan (RM3,614). Malah, Kelantan merupakan satu-satunya negeri yang mempunyai penengah pendapatan bulanan lebih rendah daripada RM4,000. Enam negeri menpunyai penengah pendapatan lebih tinggi berbanding di peringkat nasional (RM6,638), iaitu Kuala Lumpur, Putrajaya, Selangor, Labuan, Johor dan Pulau Pinang.

Penengah pendapatan kumpulan B40 naik 2.8% antara tahun 2019-2022, tertinggi berbanding M40 dan T20

Kumpulan B40 menikmati peningkatan terbesar bagi penengah pendapatan, berdasarkan perkiraan menggunakan kadar pertumbuhan tahunan kompaun (CAGR). Penengah pendapatan B40 naik 2.8% pada setiap tahun antara 2019-2022, lebih tinggi berbanding M40 (2.7%) dan T20 (1.8%).

Kemiskinan dan Kesamarataan, Kita Belum Menang

Insiden kemiskinan mutlak masih belum pulih sepenuhnya ke paras pra-pandemik

Namun, kemiskinan masih belum dapat dipulihkan ke paras pra-pandemik. Kadar kemiskinan mutlak pada tahun lalu ialah sebanyak 6.2%, iaitu lebih tinggi berbanding 5.6%  yang direkodkan pada tahun 2019. Kemiskinan mutlak merujuk kepada isi rumah dengan jumlah pendapatan yang tidak mencukupi untuk menampung keperluan asas seperti makanan, tempat tinggal dan pakaian.

Sesebuah isi rumah itu dikira sebagai miskin mutlak sekiranya jumlah pendapatan yang diterima adalah lebih rendah daripada purata pendapatan garis kemiskinan (PGK) yang ditetapkan, iaitu sebanyak RM2,589 pada tahun lalu. Nilai PGK tersebut telah disemak semula, iaitu dinaikkan lebih tinggi berbanding PGK pada tahun 2019 (RM2,208). Semakan semula PGK ini turut menyumbang kepada peningkatan insiden kemiskinan mutlak di Malaysia.

Walaubagaimanapun, dari sudut positifnya, kadar kemiskinan mutlak 6.2% yang dicatatkan pada tahun 2022 ini adalah lebih rendah berbanding 8.4% semasa tahun 2020.

Sabah (19.7%) miliki kadar kemiskinan tertinggi di Malaysia, diikuti Kelantan (13.2%) dan Sarawak (10.8%)

Antara kesemua negeri di Malaysia, insiden kemiskinan mutlak di Sabah adalah yang paling tinggi, iaitu sebanyak 19.7%, diikuti oleh Kelantan (13.2%), Sarawak (10.8%), Kedah (9.0%) dan Perak (7.5%). Bumiputera mencatatkan kadar kemiskinan mutlak tertinggi sebanyak 7.9%, berbanding Cina (1.9%) dan India (5.4%).

Pekali Gini tertinggi juga adalah di Sabah (0.395), Kelantan (0.385) dan Sarawak (0.382)

Prestasi kesamarataan pendapatan adalah sedikit lebih baik, apabila pekali Gini pada tahun lalu turun kepada 0.404, berbanding 0.407 pada tahun 2019. Pekali Gini di kedua-dua kawasan bandar dan luar bandar, serta kesemua etnik utama turut mencatatkan penurunan. Begitu juga dengan majoriti negeri-negeri di Malaysia, kecuali Kedah, Kelantan, Pulau Pinang, Perlis, Kuala Lumpur dan Putrajaya. Trend ketidaksamaan pendapatan mempunyai corak yang lebih kurang sama dengan insiden kemiskinan mutlak sebentar tadi, apabila Sabah, Kelantan dan Sarawak turut mempunyai pekali Gini tertinggi pada tahun lalu.

Malaysia vs Krisis: Kisah yang Tak Berkesudahan?

Kesamarataan dan kemiskinan merupakan antara indikator utama yang sering menjadi tumpuan para pembuat dasar di negara ini. Pelbagai program sosial telah digerakkan sejak daripada Dasar Ekonomi Baru (DEB) (1971-1990) sehingga kini,bertujuan membasmi kemiskinan serta mengagihkan kekayaan dengan lebih adil dan saksama. Hasilnya, kadar kemiskinan berjaya diturunkan daripada 49.3% (1970) kepada 16.5% (1989). Begitu juga dengan pekali Gini yang turut berkurang daripada 0.513 kepada 0.442 dalam tempoh yang sama.

DEB sering diulang-ulang sebagai antara polisi Kerajaan yang paling membuahkan hasil, sehinggakan Unit Perancangan Ekonomi (EPU) menerbitkan sebuah dokumen bertajuk “
Malaysia Success Story in Poverty Eradication
”, khusus untuk menceritakan kisah kejayaan DEB dalam mengurangkan insiden kemiskinan dan memperbaiki agihan kekayaan di Malaysia pasca rusuhan kaum berdarah 13 Mei 1969.

Meskipun tidak dinafikan polisi dan dasar yang terkandung dalam DEB dan polisi-polisi ekonomi yang menyusul selepas itu banyak membantu meningkatkan taraf hidup rakyat di negara ini, Malaysia sebagai sebuah negara ekonomi yang terbuka seringkali terdedah kepada krisis. Impak negatif yang ditinggalkan krisis-krisis ini menyebabkan Malaysia terpaksa mengambil masa bertahun-tahun untuk pulih. Apa yang sering berlaku ketika krisis ialah ekonomi Malaysia akan jatuh merudum, lalu melonjak dengan begitu mendadak dalam tempoh setahun dua berikutnya.

Sebagai contoh, pertumbuhan KDNK Malaysia jatuh kepada -7.4% pada tahun 1998 akibat Krisis Kewangan Asia, kemudian naik 6.1% (1999) dan 8.9% (2000). Begitu juga semasa Krisis Kewangan Global, ekonomi Malaysia merudum kepada -1.5% pada tahun 2009. Setahun kemudiannya, pertumbuhan KDNK negara melonjak 7.4%. Kisah yang lebih kurang sama berlaku pasca pandemik COVID-19.

Walaupun pertumbuhan KDNK ini sedikit sebanyak mencerminkan pemulihan ekonomi negara, akan tetapi lonjakan ekonomi yang berlaku ini sebenarnya berpunca sebahagian besarnya daripada kesan ‘low-base’ yang disebabkan oleh krisis. Maka, apabila ekonomi pulih sekalipun, pemulihan ini hanya mampu mengembalikan ekonomi ke tahap yang sama, atau mungkin sekiranya bernasib baik, ke tahap yang sedikit lebih baik berbanding sebelum krisis. Corak yang sama berlaku setiap kali krisis melanda merisikokan potensi pertumbuhan ekonomi Malaysia untuk jangka masa panjang.

Rawat Isu Struktur Ekonomi Segera

Antara pengajaran penting yang boleh dipelajari daripada krisis-krisis yang berlaku ialah betapa pentingnya untuk isu-isu struktur ekonomi dirawat dengan segera. Antara isu-isu struktur ekonomi yang perlu mendapat perhatian serius para pembuat dasar di negara ini termasuklah dari sudut pasaran buruh, terutamanya melibatkan gaji dan upah yang diterima para pekerja yang rata-ratanya adalah rendah. Peningkatan gaji adalah terhad, dan jika naik sekalipun begitu perlahan, tidak setara dengan peningkatan kos sara hidup saban tahun.

Isu ini bermula daripada graduan memasuki alam pekerjaan, apabila rata-rata mereka menerima gaji permulaan yang rendah. Menurut Laporan Kajian Pengesanan Graduan oleh Kementerian Pengajian Tinggi, jumlah peratusan graduan yang menerima gaji kurang daripada RM3,000 dalam tempoh lima tahun antara 2017 hingga 2021 seakan-akan tidak berganjak, iaitu lebih 80% pada setiap tahun. Ini menandakan gaji permulaan siswazah yang masih rendah sejak bertahun-tahun.

Penengah gaji yang diterima seorang pekerja sektor formal di Malaysia ialah RM2,600, berdasarkan Laporan Statistik Upah Pekerja (Sektor Formal) Suku Tahun Pertama 2023. Gaji ini adalah lebih rendah berbanding gaji kehidupan wajar yang dicadangkan oleh Bank Negara Malaysia, iaitu sebanyak RM2,700 untuk individu bujang pada tahun 2018.

Kenaikan Gaji Pekerja Perlu Setara dengan Kos Sara Hidup dan Produktiviti

Peningkatan gaji dan upah perlu setara dengan kenaikan kos sara hidup, agar golongan berpendapatan rendah khususnya, tidak terasa terlalu terbeban. Golongan B40 misalnya, memperuntukkan hampir 71.6% daripada perbelanjaan bulanan mereka untuk barangan keperluan asas, jauh lebih tinggi berbanding M40 (67.0%) dan T20 (64.0%). Analisis siri masa mendapati purata perbelanjaan isi rumah di Malaysia naik 3.38% pada setiap tahun (CAGR) antara 2016 hingga 2022. Namun, purata pendapatan isi rumah hanya meningkat 2.86% dalam tempoh yang sama.

Antara kaedah yang boleh dipertimbangkan bagi memperbaiki struktur gaji di Malaysia ialah dengan menawarkan gaji berdasarkan tahap kemahiran dan produktiviti, atau disebut sebagai model gaji progresif. Menerusi model ini, seseorang pekerja yang berjaya meningkatkan tahap kemahiran, mempunyai lebih banyak pengalaman kerja serta menunjukkan prestasi kerja yang baik sepatutnya layak diberikan kenaikan gaji yang lebih setimpal dan adil oleh majikan.

Kenaikan gaji dan upah yang setara dengan kos sara hidup, prestasi dan produktiviti pekerjaan akan memberi peluang buat para pekerja untuk menikmati taraf hidup yang lebih baik serta mengurangkan tekanan yang dirasai akibat kenaikan kos sara hidup. Gaji yang lebih tinggi juga membolehkan sesebuah isi rumah membina simpanan kecemasan dengan mencukupi agar lebih bersiap sedia bagi menghadapi situasi luar jangkaan seperti krisis ekonomi. Dari sudut psikologi, peningkatan gaji juga sudah semestinya akan membuatkan para pekerja merasakan usaha mereka dihargai serta meningkatkan tahap kepuasan bekerja.

Malah, secara makro, meningkatkan gaji para pekerja di Malaysia mungkin satu kunci utama dalam membantu isi rumah miskin keluar daripada lembah kemiskinan, sekaligus mengurangkan kadar kemiskinan, merapatkan jurang pendapatan, bahkan memacu Malaysia untuk mencapai status negara berpendapatan tinggi.

GNI per kapita Malaysia naik 6.0% setiap tahun antara 1995-2022, manakala purata pendapatan isi rumah hanya naik 5.5% dalam tempoh sama

Pertumbuhan ekonomi negara saban tahun tidaklah begitu bermakna sekiranya rakyat tidak dapat menikmati hasilnya dengan lebih saksama. Misalnya, GNI per kapita didapati naik lebih pantas, sehingga meninggalkan jurang yang semakin melebar berbanding purata pendapatan isi rumah.

Lebih memburukkan keadaan apabila nisbah pampasan pekerja (CE) kepada KDNK Malaysia hanyalah 32.4% pada tahun 2022, lebih rendah jika dibandingkan dengan negara-negara maju seperti Jerman (53.4%), UK (48.7%) dan Korea Selatan (47.5%). Ini bermaksud daripada RM100 yang dihasilkan ekonomi, pekerja di Malaysia hanya terima RM32.

Walaubagaimanapun, isu gaji dan upah ini tidaklah boleh dirawat dalam masa yang begitu singkat, kerana menaikkan gaji secara mendadak akan berisiko menyebabkan inflasi menjadi tidak terkawal serta menambah beban kos operasi kepada majikan.

Selain itu, terdapat beberapa isu struktur lain yang perlu dirawat terlebih dahulu, termasuklah mengurangkan kebergantungan industri kepada warga asing serta memperbanyakkan pelaburan dalam teknologi dan pengeluaran berasaskan kapital. Kesemua ini merupakan ‘pra-syarat’ yang diperlukan untuk mewujudkan ekosistem industri yang lebih produktif serta mencipta lebih banyak peluang pekerjaan yang mahir serta bergaji lebih tinggi.

Struktur ekonomi yang kukuh amat penting kerana ia boleh diibaratkan seperti tiang-tiang yang menyokong sesebuah rumah. Sekiranya tiang rumah ini tidak dipasak dengan baik, atau mungkin kelihatan cantik dari luar, tetapi sebenarnya dipenuhi pelbagai masalah seperti anai-anai, lama kelamaan tiang-tiang ini akan menjadi reput. Maka, tidak terkejutlah struktur ekonomi negara yang ‘goyang’ bertahun-tahun sebelum krisis berlaku, akhirnya tumbang apabila dilanda krisis. Masa yang terbaik untuk melaksanakan reformasi ekonomi dengan menyeluruh sudah tentunya ketika ekonomi semakin pulih dan masih mempunyai momentum pertumbuhan yang positif.

Ikuti Ekonomi Rakyat di Telegram


Pendapatan Pelaburan Kasar KWSP Naik 58% Kepada RM19.3 Bilion Pada Suku Pertama 2021

Share it
Kumpulan Wang Simpanan Pekerja ( KWSP ) merekodkan prestasi kewangan yang memberangsangkan untuk suku pertama tahun ini. Pendapatan pelaburan kasar KWSP meningkat 58% dari RM12.2 bilion kepada RM19.3 bilon pada tahun ini.

Pelaburan ekuiti menyumbang sebahagian besar daripada pendapatan KWSP. Sebanyak RM14.3 bilion diperoleh dari segmen ini yang bersamaan dengan 74% daripada keseluruhan pendapatan pelaburan. Selain itu, instrumen pendapatan tetap pula membawa pulangan sebanyak RM3.92 bilion buat salah satu tabung pencen terbesar dunia ini.

Ketua Pegawai Eksekutif KWSP, Datuk Seri Amir Hamzah Azizan menyatakan prestasi mantap KWSP ini didorong oleh pemulihan ekonomi global sejak separuh kedua tahun lalu.

Aset pelaburan di bawah kawalan KWSP kini bernilai RM981.7 bilion dengan 36% daripadanya dilaburkan di luar negara. Pelaburan di luar negara menunjukkan pulangan yang lumayan buat pencarum KWSP dimana telah menyumbang 58% daripada keseluruhan pendapatan pelaburan yang diperoleh.

Kiraan kasar Ekonomi Rakyat menunjukkan pulangan pelaburan KWSP dari sektor ekuiti adalah sebanyak 13.2% secara tahunan, meningkat berbanding 9.1% pada suku kedua tahun lalu. Manakala pulangan pelaburan melalui instrumen pendapatan tetap pula sekitar 3.5% setahun.

KWSP juga memaklumkan bahawa skim i-Lestari dan i-Sinar telah membantu meringankan ahli KWSP yang tertekan akibat Covid-19. Sebanyak RM20.8 bilion telah diagihkan kepada ahli melalui kemudahan i-Lestari manakala RM50.9 bilion telah diagihkan melalui kemudahan i-Lestari.

Aliran keluar simpanan melalui dua kemudahan ini dianggarkan berjumlah RM80 bilion termasuk RM8 bilion yang masih lagi di dalam proses agihan.

Ikuti Ekonomi Rakyat di Telegram


Pengasas Top Glove Bakal Terima RM460 juta dividen

Share it

Pengasas Top Glove, Tan Sri Dr Lim Wee Chai bakal menerima pulangan luar biasa pada suku ini apabila Top Glove mengumumkan dividen sebanyak 16.5 sen sesaham. Beliau yang merupakan salah seorang pemegang saham terbesar Top Glove mempunyai lebih kurang 35% saham syarikat ini ataupun sekitar 2.8 bilion unit saham.

Ini bermaksud Lim Wee Chai dijangka menerima sekitar RM490 juta dividen berikutan prestasi yang memberangsangkan Top Glove di saat dunia mengalami pandemik ini.

Saham Top Glove yang mencanak naik sejak tahun lalu juga menambahkan lagi kekayaan bilionair ini. Kekayaan beliau berdasarkan pegangan saham Top Glove bernilai sekitar RM19.53 bilion. Ini menjadikan beliau sebagai orang ketujuh terkaya di Malaysia berdasarkan senarai yang dikeluarkan Forbes.

Senarai Forbes yang dikeluarkan pada Mac lalu menunjukkan beliau pada ketika itu mempunyai kekayaan sekitar RM5.8 bilion dan menduduki tangga ke-14 sebagai orang paling kaya di Malaysia. Dalam tempoh kurang setahun, pengasas syarikat sarung tangan ini berjaya menambah kekayaan RM13.7 bilion tatkala dunia sedang bergelut dengan pandemik Covid-19.

Kumpulan Wang Simpanan Pekerja juga bakal menerima pulangan daripada pengumuman dividen oleh Top Glove. KWSP yang mempunyai 5.6% saham Top Glove dijangka menerima sekitar RM73.5 juta pulangan dividen dari pelaburan ini.

Top Glove sebelum ini dikritik hebat pelbagai pihak susulan layanan mereka terhadap pekerja-pekerja asing yang bekerja di syarikat mereka. Sehingga 9 Disember lalu, Kluster Teratai yang melibatkan pekerja Top Glove telah mencatatkan 5,259 kes.

Jumlah kes ini membabitkan tenaga kerja yang besar buat Top Glove yang mempunyai 21,000 orang pekerja. Ini bermaksud 25% dari keseluruhan pekerja Top Glove telah dijangkiti dengan wabak ini.

Media Amerika Syarikat, Vice News beberapa hari lalu turut mengeluarkan sebuah dokumentari mengenai layanan buruk terhadap pekerja warga asing di syarikat ini. Dokumentari berdurasi lapan minit ini disiarkan di Youtube.

Selain Vice News, Reuters juga melaporkan bahawa seorang pemberi maklumat warga Nepal telah dipecat kerana memberi maklumat mengenai ketidakpatuhan SOP di kilang Top Glove. Pekerja terbabit terpaksa berbelanja lebih kurang RM2,000 untuk pulang ke Nepal selepas dibuang.

Terdahulu, ahli parlimen Muar, Syed Saddiq menggesa syarikat-syarikat pengeluar sarung tangan ini dikenakan cukai durian runtuh. Keuntungan luar biasa yang diraih di kala Covid-19 ini perlu dicukai bagi menampung perbelanjaan bagi membendung penularan wabak ini.

Namun demikian, Menteri Kewangan, Tengku Zafrul kelihatan tidak bersetuju dengan cadangan ini kerana menurut beliau, ia bakal memberi petunjuk yang salah kepada pelabur.

Artikel Ekonomi Rakyat beberapa minggu lalu juga meneliti aktiviti membeli balik saham syarikat oleh Top Glove. Sehingga kini, lebih RM1 bilion dibelanjakan oleh Top Glove untuk membeli balik saham mereka.

Ikuti Ekonomi Rakyat di Telegram


Pengenalan MRSM Berbayar Bakal Tingkatkan Jurang Kelas Antara Pelajar

Share it

Akses pendidikan yang berkualiti sewajarnya dikongsi secara adil antara semua pelajar di Malaysia bagi memastikan tiada siapa yang tercicir. Peluang pendidikan yang saksama berpotensi untuk membuka pintu agar isu-isu sosial di negara ini seperti kemiskinan dan jurang kekayaan dapat dikurangkan. Ini terutamanya selepas semakin ramai penduduk Malaysia jatuh miskin disebabkan pandemik Covid-19, lantas menyebabkan jurang kekayaan semakin melebar.

Menurut data Jabatan Perangkaan Malaysia (DOSM), insiden kemiskinan mutlak meningkat dari 5.6% (2019) kepada 8.4% (2020). Begitu juga pekali Gini, iaitu sebuah indeks untuk mengukur agihan pendapatan dalam kalangan penduduk di sesebuah negara. Sekiranya nilai pekali Gini menghampiri 0, maka pendapatan diagihkan secara saksama. Namun, sebaliknya apabila menghampiri 1. Pekali Gini di Malaysia naik dari 0.407 (2019) kepada 0.411 (2020).

Baru-baru ini, Ekonomi Rakyat menemu ramah Puan Shakira Teh, seorang calon PhD di University College London yang menumpukan kajian beliau terhadap isu meritokrasi, dalam konteks pendidikan sekolah-sekolah menengah terutamanya Sekolah Berasrama Penuh (SBP) dan Maktab Rendah Sains Mara (MRSM) di negara ini. Sejarah panjang penubuhan SBP dan MRSM serta penekanan meritokrasi dalam pemilihan pelajar ke sekolah-sekolah tersebut sehingga melahirkan golongan kelas elit di Malaysia, mempunyai
pros
 dan
cons
 yang unik dan tersendiri untuk dibincangkan.

Di awal temu ramah, Shakira menjelaskan bagaimana perkataan meritokrasi ini sebenarnya berasal dari sebuah karya satira berjudul ‘
The Rise of Meritocracy
’ yang dikarang oleh Michael Young pada tahun 1958. Dalam buku ini, Young mengutarakan sebuah persoalan “
apakah yang akan terjadi sekiranya semua halangan kelas masyarakat dibuang dan peluang untuk semua orang berjaya bergantung kepada usaha diri sendiri
?”. Young turut menyimpulkan bahawa meritokrasi = kepintaran + usaha.

“Jadi dalam buku itu, apa yang dikatakan merit itu ialah kepintaran dicampurkan dengan usaha. Walaupun karya satira, tetapi ramai orang tertarik kerana meritokrasi dirasakan sebuah idea yang lebih baik daripada aristokrasi.

Maknanya, kalau kita tengok idea aristokrasi itu, peluang untuk seseorang itu berjaya bergantung kepada keadaan yang dia dilahirkan. Kalau dia lahir sebagai anak orang kaya, maka dia akan terus jadi orang kaya. Anak orang miskin akan terus menjadi orang miskin. Jadi tiada peluang untuk mereka membaiki kualiti kehidupan.”

Meritokrasi turut membangkitkan rasa pemerkasaan diri, terutamanya setelah menyedari diri mereka sendiri yang berusaha keras untuk memperoleh kejayaan tersebut, bukannya bergantung kepada orang lain.

Meritokrasi juga merupakan sebuah konsep yang praktikal untuk membahagikan sumber-sumber ekonomi yang terhad, bagi memenuhi permintaan yang tinggi. Sebagai contoh, dalam pemberian biasiswa dan kuota kemasukan universiti. Disebabkan inilah negara-negara seperti China, Singapura dan Malaysia, terutamanya di dalam sektor pendidikan, menerima pakai sistem meritokrasi.

Walaupun semua pelajar sepatutnya menerima akses pendidikan berkualiti yang sama, hakikatnya tidaklah semudah itu, terutamanya dengan kewujudan sekolah-sekolah seperti SBP dan MRSM, yang secara relatifnya mempunyai kualiti pendidikan yang lebih baik berbanding sekolah-sekolah harian. Tidak hairanlah, SBP dan MRSM sering mendapat permintaan yang tinggi dalam kalangan ibu-bapa di Malaysia, termasuk mereka yang berpendapatan tinggi.

Dari sudut sejarah, penubuhan SBP dan MRSM ini adalah sebahagian dari rancangan Dasar Ekonomi Baru (DEB) (1971-1990) untuk meningkatkan kemasukan kaum Bumiputera, khususnya orang Melayu miskin di luar bandar, dalam pendidikan berasaskan sains dan teknologi. Hasilnya, terdapat banyak kajian yang menunjukkan bahawa penubuhan SBP dan MRSM memberi peluang mobiliti sosial buat kaum Bumiputera, lantas menyumbang kepada peningkatan peluang pendidikan dan penglibatan mereka dalam sektor ekonomi. Sumbangan serta jasa SBP dan MRSM dalam mewujudkan kelas menengah kaum Bumiputera dan mengimbangi taburan pekerjaan profesional antara kaum sememangnya tidak dapat dinafikan, jelas Shakira.

“Contohnya, ada satu kajian yang dibuat pada tahun 2013. Apa yang dirumuskan dalam kajian itu ialah penubuhan MRSM dan SBP memang telah menyumbang kepada peningkatan pelajar-pelajar Bumiputera atau Melayu di universiti.”

Namun begitu, matlamat asal penubuhan SBP dan MRSM ini dikatakan semakin lama semakin tersasar apabila sistem pemilihan dan kuota kemasukan kadangkala memberi kelebihan kepada pelajar-pelajar dari keluarga kaya berbanding mereka yang lebih memerlukannya.

Sebagai contoh, proses permohonan kemasukan MRSM yang dibuat secara atas talian sepenuhnya ketika ini. Ada sebilangan keadaan dimana para pelajar juga perlu menghadiri sesi temu duga bagi kemasukan ke MRSM khas seperti MRSM Ulul Albab. Meskipun Pejabat MARA Daerah dan sekolah-sekolah banyak membantu dalam menyediakan akses Internet dan komputer untuk membuat permohonan memasuki MRSM, kelebihan sering berpihak kepada pelajar-pelajar dari keluarga berpendapatan tinggi, kata Shakira.

Perkara sebegini menyebabkan pelajar-pelajar yang lebih layak, terutamanya dari keluarga berpendapatan rendah terpaksa berebut peluang dengan pelajar-pelajar dari keluarga berpendapatan tinggi bagi memasuki SBP dan MRSM. Selain itu, pelajar-pelajar dari keluarga berpendapatan rendah ini turut berdepan dengan kos pengajian dan yuran-yuran pelbagai yang kadangkala memakan perbelanjaan besar seperti yuran aktiviti serta pembelian yang diwajibkan seperti pakaian (e.g.: baju batik, tali leher, uniform sukan etc.) dan kelengkapan asrama. Kos-kos sebegini dikhuatiri membebankan serta mengecilkan peluang mereka untuk memasuki SBP dan MRSM.

Ekonomi Rakyat sempat mendapatkan pandangan Shakira terhadap cadangan untuk membina MRSM berbayar yang dilontarkan Setiausaha Agung UMNO merangkap Pengerusi MARA, Datuk Dr Asyraf Wajdi Dusuki baru-baru ini.

Shakira yang juga merupakan Ahli Ekonomi Kanan Bank Dunia Malaysia, menjelaskan kepada Ekonomi Rakyat bahawa beliau secara peribadi kurang bersetuju dengan cadangan tersebut. Hal ini kerana kewujudan MRSM berbayar ini dilihat sebagai bukan satu langkah tepat yang akan membantu menyumbang terhadap kesamarataan, jauh sekali mampu merapatkan lagi jurang kelas di Malaysia ini.

“
Jadi kalau dibina sebuah sekolah MRSM berbayar ini, kemungkinan besar cikgu-cikgu yang berkualiti akan dipindahkan ke sana. Maka ia menyumbang lagi kepada jurang kelas antara pelajar-pelajar, ataupun antara golongan berpendapatan yang berbeza di negara ini. “

Beliau turut menjelaskan SBP dan MRSM sering mendapat permintaan tinggi, termasuk dari ibu-bapa berpendapatan tinggi kerana kurangnya alternatif sekolah menengah yang menawarkan kualiti pendidikan setaraf SBP dan MRSM. Meskipun terdapat sekolah-sekolah swasta elit seperti Kolej Yayasan Saad (KYS), permintaannya tidak sehebat SBP dan MRSM kerana kos untuk menghantar ke sekolah-sekolah berasrama persendirian seperti itu adalah amat tinggi.

KYS umpamanya mengenakan yuran tahunan persekolahan sebanyak RM42,000 bagi pelajar menengah bawah manakala bagi pelajar menengah atas, kos yuran tahunan mencecah RM47,000. Dalam masa yang sama, pengambilan pelajar di sekolah-sekolah harian yang berkualiti juga terhad.

Wang Kerajaan Sepatutnya Diguna Untuk Tambah Baik Kualiti Pendidikan di Sekolah Harian

Shakira sebaliknya mencadangkan agar dana Kerajaan digunakan untuk menaik taraf kualiti pendidikan di sekolah-sekolah harian, berbanding dibelanjakan untuk membina sebuah MRSM berbayar. Hal ini kerana jika dilihat, jumlah pelajar di sekolah-sekolah harian ini adalah jauh lebih ramai berbanding pelajar-pelajar SBP dan MRSM.

“Mungkin dana Kerajaan itu sepatutnya digunakan untuk menambah baik sekolah-sekolah menengah harian di negara ini. Kalau kita buat macam itu, peluang serta akses pendidikan berkualiti boleh diberi kepada lebih ramai pelajar berbanding hanya kepada pelajar-pelajar SBP dan MRSM, yang jumlahnya tidaklah ramai kalau dibandingkan dengan pelajar-pelajar sekolah harian ini. Jadi kalau kita tumpukan kepada pelajar-pelajar sekolah harian, dari segi kecekapan perbelanjaan itu lebih baik lah.”

Shakira juga sempat mengulas mengenai isu ‘
legacy admission
’ atau ‘kuota alumni’, iaitu kemasukan ke SBP dan MRSM, yang seakan-akan memberi keistimewaan kepada anak-anak bekas pelajar. Menurut beliau, isu ini tidak hanya berlaku di MRSM dan SBP, tetapi turut berlaku di universiti-universiti ternama seperti Harvard University. Penerusan amalan ‘
legacy admission
’ ini berisiko memburukkan lagi masalah perbezaan kelas di negara ini kerana mereka yang sudah kaya akan lebih bertambah kaya kerana dapat menghantar anak-anak mereka belajar di institusi-institusi pembelajaran bertaraf elit ini.

Meskipun kebelakangan ini data menunjukkan lebih separuh pelajar MRSM dan SBP ialah dari keluarga berpendapatan rendah, Shakira membangkitkan persoalan sejauh manakah taburan pelajar itu benar-benar saksama bagi setiap SBP dan MRSM? Beliau merasakan bahawa di sebilangan SBP dan MRSM yang kononnya dikatakan elit, terdapat lebih ramai pelajar-pelajar yang datang dari keluarga berpendapatan tinggi berbanding SBP dan MRSM yang baru ditubuhkan.

“Cuma pada saya ini cuma satu isu menarik yang saya nak bangkitkan kalau dari segi SBP dan MRSM itu sendiri, memang kita nampak taburannya banyak dalam kalangan keluarga B40. Cuma dalam taburan itu adakah dia sama untuk setiap MRSM? Ataupun mungkin sesetengah MRSM ataupun SBP yang dikatakan lebih berprestij dan elit, taburannya berbeza dengan MRSM ataupun SBP yang lebih baru?”

Walaupun meritokrasi diakui lebih baik berbanding aristokrasi, beberapa kritikan wajar diulas. Shakira menjelaskan antara implikasi negatifnya ialah meritokrasi berisiko menyebabkan perpecahan kelas masyarakat. Hal ini kerana meritokrasi mementingkan kepintaran dan usaha diri sendiri tanpa mengambil kira faktor latar belakang seseorang dalam menentukan sama ada seseorang itu layak diberikan peluang pendidikan sewajarnya.

“Jadi persoalannya di situ ialah bila kita aplikasikan meritokrasi, ia mungkin menyumbang kepada perpecahan kelas. Dan salah satu sebabnya ialah meritokrasi tidak memandang atau tidak mengambil kira latar belakang seseorang itu dalam keputusan memberi peluang pendidikan. Jadi secara asasnya meritokrasi menggelapkan ketidasamarataan sktruktur yang wujud. Walhal, kalau kita tengok, banyak kajian yang dah dibuat sama ada di Malaysia atau di luar negara, latar belakang sosio-ekonomi seseorang itu banyak menyumbang kepada kejayaan dan prestasi pendidikan.”

Selain itu, meritokrasi juga mewujudkan sebuah masyarakat yang begitu mementingkan ‘
credentialism
’, iaitu memandang kelayakan atau pencapaian seseorang mengatasi segalanya. Pandangan sebegini berbahaya kerana persepsinya seolah-olah mereka yang datang dari sekolah elit serta belajar di universiti ternama akan menjadi orang yang berjaya. Walhal, terdapat banyak lagi faktor yang menyumbang kepada kejayaan seseorang itu. Meritokrasi turut mendorong kepada persepsi negatif, serta pemikiran
judgmental
 dalam kalangan masyarakat terpelajar terhadap golongan yang kurang bernasib baik.

“Ada kajian mengenai meritokrasi yang dibuat melibatkan pelajar-pelajar universiti di Belanda dan Belgium. Apa yang dapat dirumuskan ialah mereka mempunyai persepsi negatif terhadap orang-orang yang tidak memasuki universiti. Jadi mereka berpandangan bahawa ‘Orang-orang yang tak berjaya itu kerana mereka tak berusaha, kerana mereka malas’. Jadi ini bukan satu pemikiran yang baik menuju ke depan.”

Ikuti Ekonomi Rakyat di Telegram


Pentadbiran Muhyiddin Lantik 39 Ahli Parlimen Terajui GLC & Badan Berkanun

Share it
Antara Ahli Parlimen Perikatan Nasional Yang Dilantik Ke Jawatan GLC & Badan Berkanun

Gabungan Pilihan Raya Bersih dan Adil ( BERSIH ) serta Institut Demokrasi & Hal Ehwal Ekonomi ( IDEAS ) telah mengeluarkan sebuah laporan bertajuk
Reforming The Appointment Process of Directors in GLICs, GLCs and Commercially Related Statutory Bodies
 bagi meneliti proses pelantikan ahli lembaga pengarah di entiti-entiti berkenaan.

Laporan ini menunjukkan terdapat 39 ahli parlimen dilantik ke syarikat-syarikat berkaitan kerajaan ( GLC ) dan badan berkanun oleh pentadbiran Perikatan Nasional yang mengambilalih tampuk pemerintahan sejak Februari tahun lalu.

Antara individu yang dilantik ke jawatan berkenaan adalah Ahli Parlimen Padang Terap, DS Mahdzir Khalid sebagai pengerusi Tenaga Nasional Berhad, Ahli Parlimen Besut, Idris Jusoh sebagai pengerusi FELDA dan Ahli Parlimen Pasir Salak, Tajuddin Rahman sebagai pengerusi Prasarana.

Pelantikan politik ke dalam jawatan-jawatan berkenaan bukanlah perkara baru di dalam suasana politik Malaysia. Pada zaman pemerintahan Pakatan Harapan, sebilangan individu yang mempunyai jawatan politik turut dilantik ke posisi berkenaan.

Laporan tersebut turut menyenaraikan 25 individu dari Pakatan Harapan yang mengisi jawatan di GLC dan badan berkanun. Antara individu yang dinamakan adalah Ahli Parlimen Bentong, Wong Tack yang menjawat jawatan Lembaga Industri Kayu Malaysia ( MTIB ), Wan Saiful Wan Jan sebagai pengerusi Perbadanan Tabung Pendidikan Tinggi Nasional ( PTPTN ) dan Ahli Parlimen Klang, Charles Santiago sebagai pengerusi Suruhanjaya Perkhidmatan Air Nasional ( SPAN ).

Penulis laporan ini, Ahmad Fikri Ahmad Fisal menyuarakan kebimbangan mengenai proses lantikan ahli politik ke dalam jawatan ini. Menurut beliau, langkah ini mungkin dilihat sebagai satu habuan kepada ahli-ahli politik untuk menyokong kepada pemerintahan sedia ada.

Laporan setebal 70 muka surat turut menyatakan bahawa ketiadaan proses semak dan imbang ketika lantikan dibuat mungkin membuka ruang kepada penyalahgunaan kuasa sekaligus boleh membahayakan kepentingan awam.

Syarikat Pelaburan Berkaitan Kerajaan ( GLIC ) di Malaysia memainkan peranan penting di dalam ekonomi negara. Kajian menunjukkan GLIC seperti KWSP, KWAP, Tabung Haji dan Khazanah Nasional memegang sekurang-kurangnya 42% pegangan di pasaran saham Malaysia.

Syarikat-syarikat ini juga dilaporkan mempunyai kepentingan minoriti di dalam lebih kurang 68,000 syarikat di seluruh Malaysia.

Berita penyelewengan dana 1MDB yang diwujudkan di bawah Menteri Kewangan Diperbadankan ( MOF Inc. ) perlu diambil iktibar bagi memastikan perkara yang sama tidak berulang. Menurut Jabatan Kehakiman Amerika Syarikat, sebanyak RM14 bilion dana 1MDB telah diselewengkan oleh bekas Perdana Menteri dan pegawai-pegawai kanan 1MDB.

Fikri turut berkata bahawa ketelusan yang lebih meluas diperlukan bagi menyelesaikan masalah-masalah seperti ini daripada berulang.

” Pada pendapat saya, keutamaan harus diberikan kepada ketelusan. Memang banyak pembaikan diperlukan namun prioriti harus diletakkan pada ketelusan. Ketelusan di sini bermaksud pengamalan budaya pelaporan yang konsisten dan menyeluruh. Mungkin kabinet atau pihak yang sewajarnya boleh menerbitkan laporan GLC-GLC utama setiap tahun. Kandungan laporan patut merangkumi latar ahli lembaga, gaji dan elaun, proses tender, maklumat kewangan, dan sebagainya.

Amalan masa kini adalah badan-badan berkanun memberikan laporan kepada Menteri bertanggungjawab dan juga Jabatan Audit Negara. Ramai orang awam tidak berkesempatan untuk membaca mahupun sedar tentang laporan-laporan tersebut. Bagi GLCs, hanya yang tersenarai di Bursa yang menerbitkan laporan tahunan (diwajibkan mengikut syarat Bursa Malaysia). Yang tidak tersenarai ada yang terbitkan ada yang tak. Itupun kandungan maklumat tidak konsisten dan tidak menyeluruh. “

Ketika disoal mengenai pelantikan ahli politik di dalam syarikat-syarikat berkaitan kerajaan negeri, beliau berkata bahawa media lebih banyak memberi tumpuan terhadap isu pelantikan ahli politik di peringkat nasional berbanding di peringkat negeri. Selain itu, beliau berkata pembaharuan di peringkat negeri sukar dilaksanakan jika tidak didahului oleh pembaharuan di peringkat persekutuan.

Kerajaan Pakatan Harapan Turut Melantik Ahli Politik ke Jawatan GLC & Badan Berkanun

” Saya berpandangan amat penting untuk melakukan pembaikan di kedua-dua peringkat. Namun, mengambil kira kekurangan data dan tentangan politik yang timbul untuk melaksanakan pembaharuan di peringkat negeri, saya cadangkan Kerajaan Persekutuan perlu dahulukan sebarang proses pembaharuan.

Kerajaan Persekutuan boleh menjadi tauladan dengan menggubal undang-undang lebih mantap atau memperkemas sistem lantikan dan laporan GLC/Badan Berkanun yang boleh diikuti oleh Kerajaan Negeri. Sesudah Kerajaan Persekutuan mengambil langkah sewajarnya, masyarakat umum boleh letakkan tekanan kepada Kerajaan Negeri pula untuk bertindak. “

Laporan yang dikeluarkan pada 25 Mei lalu ini boleh diakses di [
sini
 ]

Ikuti Ekonomi Rakyat di Telegram


Perang Harga Minyak Bermula, Pasaran Saham Global Menjunam

Share it

Harga minyak dunia telah jatuh dengan mendadak susulan kegagalan Arab Saudi dan Rusia dalam menemui kata sepakat berkaitan jumlah kapasiti pengeluaran minyak. Rusia yang enggan mengurangkan pengeluaran minyak ketika persidangan OPEC di Vienna menerima tindak balas oleh Arab Saudi dimana Arab Saudi mengumumkan diskaun harga minyak kepada negara-negara pembeli serta menyatakan akan meningkatkan pengeluaran minyak pada bulan hadapan.

Minyak mentah Brent susut 24% semalam kepada $34.36 setong disusuli dengan tindak balas di pasaran saham dunia. Indeks S&P 500 jatuh 7.6% manakala Indeks Dow Jones pula turun 7.8%. Pasaran Saham Kuala Lumpur turut mengalami kejatuhan mendadak iaitu turun 3.97% kepada 1424 mata semalam.

Nilai matawang Ringgit juga susut 1.07% dari RM4.17 kepada RM4.21 bagi setiap dolar Amerika.

Perang harga yang dilancarkan oleh Arab Saudi ini akan memberi tekanan kepada industri minyak syel di Amerika Syarikat. Menurut Laporan Persekutuan Tenaga Dallas, industri minyak syel di Amerika memerlukan harga minyak untuk berlegar sekitar AS$48 hingga AS$52 setong untuk menampung kos pengeluaran.

Menurut data Agensi Maklumat Tenaga Amerika Syarikat, Malaysia pada tahun 2018 telah mengeluarkan sebanyak 750,000 tong minyak sehari. Ini bermaksud Malaysia pengeluaran minyak di Malaysia bersamaan dengan 0.75% daripada keseluruhan pengeluaran minyak global yang berjumlah 100 juta tong sekaligus tidak boleh memberi apa-apa tindak balas yang signifikan bagi mempengaruhi harga minyak global.

Sebagai perbandingan, Amerika Syarikat mengeluarkan 18 juta tong minyak sehari manakala Arab Saudi mengeluarkan 12 juta tong minyak sehari. Keseluruhan 10 negara pengeluar minyak terbesar iaitu Amerika Syarikat, Arab Saudi, Rusia, Kanada, China, Iraq, Iran, UAE, Brazil dan Kuwait mendominasi 71% keseluruhan pengeluaran minyak dunia.

Harga Minyak Jatuh! Apa Kesannya Terhadap Malaysia?

Rakyat Malaysia dijangka akan terus menikmati harga minyak yang lebih rendah jika harga minyak dunia tidak kembali pulih. Minggu ini, harga runcit minyak petrol RON95 adalah RM1.89 seliter dimana ia RM0.19 ataupun 9.1% lebih rendah berbanding harga siling yang ditetapkan oleh kerajaan iaitu pada RM2.08 seliter.

Menurut kiraan kasar Ekonomi Rakyat, berdasarkan harga minyak sekitar $34 setong, harga minyak runcit di seluruh Malaysia boleh diturunkan sehingga RM1.44 berbanding RM1.89 seliter kini yang dikira berasaskan harga minyak minggu lalu yang berlegar sekitar $50 setong.

Walaubagaimanapun, Kerajaan Malaysia kini akan terus berhadapan dengan cabaran besar dalam mencapai sasaran hasil RM244.5 bilion pada tahun ini. Kerajaan Malaysia pada Belanjawan lalu mengunjurkan akan menerima RM50.5 bilion hasil daripada petroleum bersandarkan purata harga minyak berlegar sekitar $62 setong.

Dalam kata lain, kerajaan Malaysia dijangka akan kehilangan sekitar RM22 bilion jika harga minyak dunia kekal rendah sepanjang tahun ini.

Kebergantungan hasil kerajaan Malaysia terhadap sektor petroleum telah meningkat belakangan ini. Pada tahun 2016, hasil minyak hanya menyumbangkan 14.6% dari keseluruhan hasil negara tetapi telah meningkat kepada 30.7% pada tahun lalu susulan pemansuhan GST serta pemberian dividen khas
PETRONAS
.

Buat sementara waktu, Kerajaan Malaysia tidak perlu lagi menanggung sebarang subsidi minyak kepada pengguna. Pada empat minggu pertama Disember 2019, kerajaan Malaysia telah membelanjakan RM427.5 juta untuk subsidi petrol dan diesel berdasarkan kenyataan mingguan dari Kementerian Kewangan.

Pengurusan fiskal Malaysia kini berada di bawah tekanan akibat jangkaan hasil yang lebih rendah berpunca dari harga minyak yang lebih murah serta kutipan cukai rendah gara-gara COVID-19 yang memberi impak kepada sektor pelancongan. Eksport negara juga dijangka terkesan akibat kelembapan ekonomi di negara China akibat kejutan permintaan.

Pakej rangsangan ekonomi berjumlah RM20 bilion
 juga akan melebarkan lagi jurang defisit fiskal negara yang dijangka melebihi unjuran 3.4% berbanding Keluaran Dalam Negara Kasar seperti yang dinyatakan ketika pembentangan pakej rangsangan tempoh hari.

Kerajaan mempunyai pilihan untuk mengurangkan tekanan fiskal negara dengan mencukaikan penggunaan petroleum. Sebagai contoh, cukai RM0.40 dikenakan kepada harga runcit minyak sekaligus dapat menjana sekitar RM5.8 bilion berdasarkan jumlah penggunaan petroleum sebanyak 14.4 bilion liter setahun.

Namun langkah ini mungkin tidak popular buat kerajaan semasa kerana pemerintahan terdahulu mengapungkan harga runcit minyak jika harga minyak lebih rendah daripada siling RM2.08 yang telah ditetapkan sekaligus membuka ruang buat pihak pembangkang untuk mengkritik kerajaan.

Ikuti Ekonomi Rakyat di Telegram


Perbelanjaan Kerajaan Tidak Berkesan, Perlu Usaha Selamatkan Perusahaan

Share it
Perbelanjaan kerajaan Malaysia dianggap sebagai tidak begitu berkesan dalam mencapai objektif tertentu menurut pakar ekonomi, Prof Jomo Kwame Sundaram. Beliau berpendapat segala dana yang ada oleh kerajaan perlu digunakan untuk membantu berjuta-juta rakyat yang sedang hidup sengsara akibat Covid-19 ini serta memastikan perusahaan untuk terus hidup.

” Kita juga patut memastikan perusahaan-perusahaan dapat hidup supaya bila keadaan ekonomi itu bertambah baik. Mereka dapat meningkatkan operasi. Kalau mereka muflis, kalau mereka hancur, bagaimana kita hendak hidupkan ekonomi nanti. “

Beliau menyatakan kerajaan harus memfokuskan perbelanjaan kerajaan untuk mencapai dua objektif penting ketika ini iaitu untuk membantu mereka yang terkesan akibat pandemik Covid-19 selain memastikan usaha pemulihan ekonomi berkesan.

Prof Jomo juga memberi saranan agar skim Rancangan Makanan Tambahan ( RMT ) untuk ditambahbaik. Skim RMT merupakan sebuah program kerajaan yang bertujuan memberi makan kepada anak-anak golongan susah di sekolah.

Menurut tokoh ekonomi ini, kerajaan perlu lebih mengutamakan petani tempatan dalam proses perolehan RMT berbanding syarikat-syarikat gergasi.

” Sepatutnya kita gunakan skim tersebut untuk menggalakkan petani-petani kita untuk mengeluarkan makanan-makanan yang sihat, sayur-sayuran, buah-buahan dan sebagainya. Kalau perlu, kerana kita banyak mengabaikan makanan sihat. Kita boleh import dari luar, misalnya kacang soya, bukan mahal sangat tetapi memberi banyak manfaat dari segi protein, kalsium dan sebagainya. “

Ketika ditanya mengenai cukai durian runtuh serta cukai kekayaan, Prof Jomo berfikiran bahawa sistem cukai di negara ini secara amnya tidak adil. Beliau menyatakan bahawa arwah Prof Ismail Salleh pernah menunjukkan bahawa ketidaksamaan ekonomi selepas cukai dikenakan lebih teruk berbanding sebelum cukai dikenakan.

Beliau mengulas lanjut isu ini dengan mengatakan bahawa keadaan ini lebih buruk pada tahun 80-an disebabkan peranan cukai kepenggunaan seperti SST yang lebih besar selain kadar cukai pendapatan yang dikurangkan. Manakala sebilangan besar perbelanjaan fiskal kerajaan pula hanya banyak memberikan manfaat kepada golongan berada.

Prof Jomo juga turut bersetuju bahawa cukai durian runtuh perlu dilaksanakan di Malaysia sejak sekian lama.

” Sebenarnya kami telah mencadangkan cukai semacam itu dari dulu lagi. Misalnya jika harga minyak kelapa sawit melambung tinggi, adakah kerana kebijakan syarikat perladangan? Sudah tentu kerana faktor-faktor lain.

Jadi sepatutnya dasar semacam itu sudah lama dikenakan. Dan malah dikenakan di Malaysia terhadap PETRONAS, tetapi hanya terhadap PETRONAS. Jadi prinsip itu sudah lama dipersetujui dan sepatutnya dikenakan dari dulu lagi “

Jomo  juga mengambil kesempatan untuk mengkritik sebilangan pihak di Malaysia yang sering menjadikan Amerika Syarikat serta United Kingdom sebagai kiblat dalam menangani krisis Covid-19 ini. Menurut beliau, kerajaan perlu sanggup untuk belajar dari beberapa negara lain seperti Vietnam, Thailand dan Kerala di India yang telah berjaya dalam mengawal Covid-19 dalam keadaan yang jauh lebih miskin berbanding Malaysia.

Prof Jomo merupakan bekas Penolong Setiausaha Agung Pertubuhan Bangsa-bangsa Bersatu untuk Pembangunan Ekonomi di Jabatan Ekonomi dan Hal Ehwal Sosial PBB. Beliau berkhidmat di Universiti Malaya sebelum dilantik untuk berkhidmat di PBB dari tahun 2005 hingga 2012

Prof Jomo telah diwanwacara secara atas talian pada malam Jumaat yang lepas bersama Ekonomi Rakyat. Video wawancara tersebut akan dimuatnaik ke dalam akaun Youtube Ekonomi Rakyat dalam masa yang terdekat

Ikuti Ekonomi Rakyat di Telegram


Perdana Menteri Umum Pakej Rangsangan Ekonomi Berjumlah RM20 Bilion

Share it

Perdana Menteri pada Khamis mengumumkan pakej rangsangan ekonomi bernilai RM20 bilion dalam menghadapi kelembapan ekonomi yang berpunca dari Coronavirus dan beberapa faktor luar yang lain. Pakej ini mempunyai tiga strategi iaitu;

Menangani impak COVID-19

Memangkin pertumbuhan berteraskan rakyat

Menggalakkan pelaburan berkualiti

Terdapat pelbagai langkah diambil kerajaan untuk merancakkan lagi ekonomi negara termasuklah menyediakan diskaun sementara sebanyak 15% untuk pengusaha sektor pelancongan, menyediakan kemudahan jaminan bantuan istimewa berjumlah RM2 bilion dan memperuntukkan RM200 juta kemudahan mikro kredit pada kadar 4%.

Kerajaan turut memberikan bantuan one-off kepada sebanyak RM600 kepada pemandu teksi, pemandu bas persiaran, pemandu pelancong dan penarik beca berdaftar. Selain itu, kerajaan juga memberikan tambahan RM100 kepada penerima Bantuan Sara Hidup serta tambahan RM50 yang akan disalurkan secara e-tunai.

Pakej rangsangan ini juga memperuntukkan elaun RM400 sebulan kepada doktor dan kakitangan perubatan serta RM200 kepada Imigresen dan kakitangan lain yang terlibat sehingga wabak COVID-19 ini berakhir.

Kerajaan juga turut menurunkan kadar caruman mandatori KWSP daripada 11% kepada 7%. Langkah ini dijangka menambah RM10 bilion ditangan pencarum sekaligus boleh merancakkan lagi ekonomi melalui perbelanjaan domestik.

Unjuran pertumbuhan ekonomi negara dipotong kepada julat 3.2% hingga 4.2% untuk tahun 2020. Defisit fiskal turut dijangka meningkat dari 3.2% kepada 3.4% dari KDNK susulan pertambahan perbelanjaan kerajaan.

Teks ucapan penuh pakej rangsangan ekonomi boleh diperolehi di pautan berikut ;

Ucapan di Majlis Pengumuman Pakej Rangsangan Ekonomi 2020

Ikuti Ekonomi Rakyat di Telegram


Perdana Menteri Umum Pakej Rangsangan PEMULIH Dengan RM10 bilion Suntikan Fiskal

Share it
Perdana Menteri bentang Pakej Rangsangan Ekonomi PEMULIH

Perdana Menteri mengumumkan Pakej Perlindungan Rakyat dan Pemulihan Ekonomi ( PEMULIH ) dengan nilai keseluruhan pakej sebanyak RM150 bilion. Sejumlah RM10 bilion diperuntukan oleh kerajaan dalam bentuk suntikan fiskal bagi membantu meringankan beban rakyat dalam menghadapi krisis kesihatan dan ekonomi ini.

Kumpulan isi rumah kategori miskin tegar bakal menerima tambahan RM1,300 melalui Bantuan Khas Covid-19 manakala kumpulan B40 dan M40 masing-masing menerima RM800 dan RM250. Bayaran ini dibuat secara berperingkat bermula bulan Ogos hingga Disember tahun ini.

Selain itu, pengusaha mikro juga bakal menerima Geran Khas Prihatin 4.0 dengan tambahan RM1,000 yang akan dibayar pada September dan November tahun ini. Sebanyak RM5.1 bilion diperuntukkan bagi melaksanakan skim ini.

Program Subsidi Upah turut diteruskan yang bakal memberi manfaat kepada lebih 2.5 juta pekerja di seluruh Malaysia dengan peruntukan sebanyak RM3.8 bilion. Syarikat dibenar menerima subsidi upah sehingga 500 pekerja bagi setiap syarikat dengan subsidi RM600 seorang setiap bulan.

Pengeluaran simpanan persaraan KWSP juga diteruskan melalui skim i-Citra dengan pengeluaran maksimum sebanyak RM5,000 bagi setiap pencarum melibatkan implikasi kewangan sebanyak RM30 bilion.

Ini merupakan kali keempat pada tahun ini kerajaan memperkenalkan pakej rangsangan ekonomi dengan jumlah keseluruhan pakej rangsangan ekonomi sejak tahun lalu sebanyak RM530 bilion. Namun demikian, hanya sebahagian kecil daripada keseluruhan pakej rangsangan ekonomi melibatkan implikasi kewangan buat kerajaan.

Sebahagian besar nilai pakej rangsangan ekonomi yang lain melibatkan moratorium pinjaman dan pengeluaran wang caruman KWSP.

Ikuti Ekonomi Rakyat di Telegram


PERMAI – Suntikan Dana dari Kerajaan Hanya Sekitar RM2.7 Bilion

Share it

Kerajaan Malaysia hanya membelanjakan kurang dari 20% daripada keseluruhan Pakej Perlindungan Ekonomi dan Rakyat Malaysia (PERMAI) bernilai RM15 bilion yang diumumkan pada Isnin lalu. Suntikan fiskal kerajaan melalui pakej ini hanyalah sekitar RM2.7 bilion manakala inisiatif lain yang disebut oleh Perdana Menteri kebanyakkannya telah diumumkan melalui peruntukan Belanjawan 2021.

Kerajaan memperuntukkan tambahan RM1 bilion terhadap Kementerian Kesihatan Malaysia serta agensi-agensi kerajaan yang lain seperti Majlis Keselamatan Negara. Peruntukan ini termasuklah RM150 juta untuk menambah petugas kesihatan serta RM100 juta untuk kerjasama dengan hospital swasta.

Selain itu, kerajaan turut memperuntukkan RM1 bilion bagi membantu perusahaan mengekalkan pekerja dan mengurangkan beban mereka melalui Program Subsidi Upah 3.0. Kerajaan juga memperuntukkan RM650 juta untuk program Geran Khas Prihatin PERMAI dimana pengusaha kecil dan sederhana menerima bantuan tunai sebanyak RM1,000.

Pemandu teksi, pemandu bas sekolah serta pemandu bas persiaran turut dibantu oleh kerajaan dengan pemberian tunai RM500 secara
one-off
 dengan peruntukan sebanyak RM66 juta.

Meskipun terdapat 22 inisiatif yang dinyatakan oleh Perdana Menteri pada Isnin lalu, kebanyakkan program yang disebut menggunakan peruntukan yang telah diumumkan sebelum ini.

Bantuan Prihatin Nasional 2.0 sebagai contoh merupakan inisiatif yang diumumkan dalam pakej rangsangan ekonomi KITA PRIHATIN pada September tahun lepas manakala Bantuan Prihatin Rakyat pula telah diumumkan melalui Belanjawan 2021. Harus juga diingatkan, BPN 2.0 yang diumumkan di dalam PERMAI adalah pemberian bagi fasa kedua. Bayaran fasa pertama sudah pun diberi pada akhir tahun lepas.

RM24 bilion pengeluaran wang dari KWSP pula sememangnya melibatkan wang rakyat.

Pelepasan Cukai Yang Tidak Bermakna

Antara pelepasan cukai yang diumumkan termasuklah keatas pembelian komputer atau telefon bimbit. Ini kononnya selaras dengan keperluan norma baharu yang banyak bergantung kepada penggunaan alat digital.

Malang sekali, mereka yang mempunyai kesukaran untuk bekerja atau belajar secara atas talian adalah mereka yang berpendapatan rendah. Disebabkan pendapatan mereka yang rendah, mereka tidak dikategorikan sebagai pembayar cukai pendapatan. Justeru, insentif seperti ini tidak memberi apa-apa manfaat kepada golongan berpendapatan rendah.

Pelanjutan pengecualian cukai jualan untuk kenderaan penumpang juga tidak memberikan apa-apa manfaat kepada golongan yang paling terkesan di dalam wabak ini.

Masih Ramai Tertinggal

Bantuan tunai tambahan yang diumumkan kepada rakyat pada pakej PERMAI hanyalah melalui program Geran Khas Prihatin 3.0 PERMAI. Jumlah RM1,000 ini secara amnya membantu meringankan beban peniaga-peniaga kecil dalam mengharungi hari-hari mencabar tatkala PKP dilaksanakan.

Malang sekali, terdapat sebilangan besar tenaga kerja di Malaysia merupakan mereka yang terlibat di dalam sektor informal. Menurut Jabatan Perangkaan Malaysia, terdapat hampir 1 juta pekerja sendiri di Malaysia yang tidak mendaftar dengan Suruhanjaya Syarikat Malaysia sekaligus tidak layak untuk memohon GKP PERMAI

Manakala dalam masa yang sama, isi rumah berpendapatan rendah pula tidak mendapat sebarang bantuan tambahan daripada kerajaan. Situasi 2021 kini menunjukkan jauh berbeza berbanding jangkaan awal ketika pembentangan Belanjawan 2021 dibuat pada November lalu.

Kes Covid-19 telah meningkat dari sekitar 1,000 kes baru pada awal November lepas kepada lebih 3,000 kes baru belakangan ini. Unjuran pertumbuhan ekonomi bentuk ‘V’ yang menjadi asas andaian pertumbuhan ekonomi pada ketika itu kelihatan seperti tidak lagi relevan melihat kepada situasi semasa.

Oleh itu, isi rumah berpendapatan rendah perlu terus dibantu dengan memberikan bantuan tunai tambahan kepada mereka. Peruntukan RM6.5 bilion Bantuan Prihatin Rakyat ( BPR ) ketika ini hanyalah 30%  lebih tinggi berbanding Bantuan Sara Hidup yang diumumkan pada Belanjawan 2020.

Persekitaran ekonomi Malaysia kekal suram dengan peningkatan mendadak kes baru Covid-19 pada tahun ini. Perintah Kawalan Pergerakan pula telah dilaksanakan di seluruh negara melainkan Sarawak. Program vaksinasi yang dijadualkan bermula hadapan berkemungkinan besar tidak akan menunjukkan sebarang impak positif dalam masa terdekat kerana majoriti rakyat Malaysia akan menerima vaksin hanya selepas suku ketiga tahun ini.

‘ Indah Khabar Dari Rupa ‘ itulah peribahasa yang menggambarkan tahun situasi 2021 ketika ini berbanding apa yang diramalkan pada tahun lalu. Kerajaan perlu lebih responsif dan agresif dalam memastikan golongan rentan kekal dibantu sementara menunggu wabak ini reda.

Ikuti Ekonomi Rakyat di Telegram


Petrodollar: Bagaimana Arab Saudi Selamatkan Dolar Amerika

Share it
Richard Nixon & Raja Faisal

Dolar Amerika merupakan matawang paling berkuasa di dunia. 60% daripada keseluruhan rizab matawang asing bank-bank pusat di dunia disimpan melalui Dolar Amerika. Segala transaksi perdagangan global juga akan di’
quote
‘ harganya menggunakan Dolar Amerika.

Bukan itu sahaja, 40% daripada keseluruhan hutang-hutang global juga dikeluarkan menggunakan Dolar Amerika.

Tatkala dunia menjadi medan tempur pada perang dunia pertama dan kedua, suasana di Amerika kekal tenang dan aman meskipun mereka turut menjadi sebahagian daripada aktor utama di dalam perang dunia. Keadaan ini antara penyumbang kepada kebangkitan ekonomi negara berkenaan.

Kini, suasana ekonomi di Amerika Syarikat seringkali menjadi penanda aras kepada situasi ekonomi global. Matawang Dolar Amerika disimpan oleh pelabur-pelabur kerana dianggap sebagai sebuah matawang yang stabil dan selamat.

Namun, ada sisi gelap yang jarang diceritakan melibatkan Dolar Amerika.

Sejarah Dolar Amerika boleh ditelusuri sewaktu nilai Dolar Amerika diikat atau dijamin pada emas. Setiap auns emas adalah bersamaan dengan $35 dari tahun 1934 hingga 1972. Ini bermaksud jika anda hidup pada waktu itu, anda boleh menukar not $35 kepada satu auns emas di bank.

Namun
gold-standard system
 ini tidak bertahan lama kerana bank-bank pusat di negara lain mula menukarkan simpanan Dolar Amerika mereka kepada emas pada awal tahun 70-an. Langkah ini menyebabkan rizab emas yang disimpan oleh Amerika Syarikat terus susut.

Pada tahun 1971, Presiden Nixon telah mengeluarkan arahan untuk melarang penukaran dolar ke emas sekaligus membuka jalan kepada sistem matawang fiat (tidak dijamin oleh mana-mana komoditi) yang ada sekarang.

Presiden Nixon sedar akan implikasi bahawa nilai matawang Amerika akan susut apabila
gold-standard system
 tidak lagi diamalkan. Lantas, tokoh realpolitik terkemuka, Henry Kissinger yang merupakan Setiausaha Luar ditugaskan untuk mencari jalan untuk menstabilkan Dolar Amerika.

Turut membantu misi tersebut adalah Setiausaha Perbendaharaan, William Simon yang dilaporkan terbang ke Jeddah, Arab Saudi pada Julai 1974 bagi berunding beberapa perkara dengan Raja Faisal yang mengawal sebahagian besar pasaran minyak dunia.

Pada detik itu, Arab Saudi dan beberapa negara pengeluar minyak utama dunia baru saja menghentikan sekatan minyak terhadap Amerika Syarikat dan beberapa negara sekutu mereka. Punca sekatan adalah kerana sokongan Amerika Syarikat terhadap Israel yang terlibat dalam peperangan Yom Kippur dengan beberapa negara Arab.

Hasil petroleum yang diterima negara-negara pengeksport minyak di Timur Tengah

Akibatnya, harga minyak mentah dunia ketika itu meningkat empat kali ganda dari $3 setong kepada $12 setong.

Kissinger faham bahawa hubungan Amerika Syarikat dan Arab Saudi amat penting bagi menjamin kestabilan politik di Timur Tengah serta ekonomi Amerika Syarikat. Tanpa import minyak dari Arab Saudi, hampir mustahil aktiviti ekonomi dapat berjalan dengan lancar di negara
Uncle Sam
 itu.

Apatah lagi sektor automotif yang dipacu oleh General Motors, Ford & Chrysler berada di zaman kegemilangan mereka setelah mengeluarkan jutaan unit kereta setiap tahun. Amerika perlu memastikan bekalan minyak yang terjamin dan harga minyak yang murah bagi memastikan industri automotif mereka kekal rancak.

Mujur kesepakatan dapat dicapai dengan wakil Kerajaan Arab Saudi pada tahun 1974. Menurut laporan Bloomberg pada tahun 2016, Amerika Syarikat dilaporkan memberi jaminan untuk membeli minyak daripada Arab Saudi di dalam matawang Dolar Amerika dan membekalkan alatan ketenteraan kepada Arab Saudi.

Sebagai balasan, Arab Saudi yang menerima hasil yang lumayan melalui pembelian minyak tersebut perlu melabur di dalam bon-bon milik Amerika Syarikat. Keadaan ini telah mewujudkan situasi yang dinamakan sebagai Petrodollar dimana hasil-hasil jualan minyak berlegar di dalam matawang Dolar Amerika.

Perjanjian ini membolehkan Amerika Syarikat membiayai defisit fiskal mereka ketika itu melalui pembelian bon oleh Arab Saudi. Selain itu, Amerika Syarikat juga mempunyai kelebihan yang tinggi di dalam urusan jualbeli minyak mentah kerana matawang Dolar Amerika yang merupakan medium utama pembelian minyak mentah dibawah kawalan mereka.

Dalam erti kata lain, jika mereka tidak ada duit untuk membeli minyak, boleh saja mereka untuk mencetak dolar Amerika untuk membeli minyak daripada negara-negara pengeluar minyak.

Kewujudan Petrodollar juga membantu mengukuhkan nilai matawang Dolar Amerika itu sendiri. Ini kerana permintaan untuk matawang Dolar akan sentiasa terjamin kerana transaksi bernilai berbilion dolar melibatkan sektor minyak sentiasa menggunakan matawang tersebut.

Situasi ini membolehkan Dolar Amerika kekal mendominasi sebagai matawang utama dunia. Ada beberapa percubaan untuk mencabar dominasi Dolar Amerika di dalam pasaran dagangan dunia, namun sehingga kini, tidak ada ancaman yang mampu menyisihkan kebergantungan dunia terhadap matawang itu.

Ikuti Ekonomi Rakyat di Telegram


PM Umum Pakej Rangsangan Tambahan Sebanyak RM10 Bilion

Share it

Perdana Menteri pada Isnin mengumumkan langkah tambahan bagi Pakej Rangsangan Ekonomi Prihatin Rakyat bernilai RM10 bilion. Sebanyak RM7.9 bilion lagi diperuntukkan kepada Skim Subsidi Gaji kepada pekerja tempatan yang bergaji sehingga RM4,000.

Ini menjadikan kos keseluruhan skim subsidi gaji ini sebanyak RM13.8 bilion meningkat dari RM5.9 bilion. Jumlah subsidi juga ditingkatkan bagi perusahaan yang mempunyai 75 orang pekerja dan kebawah dengan kadar subsidi gaji sebanyak RM1,200 bagi setiap pekerja. Manakala bagi syarikat yang mempunyai sehingga 200 pekerja akan memperoleh RM800 bagi setiap pekerja.

Syarikat yang mempunyai lebih dari 200 orang turut menerima subsidi gaji sebanyak RM600 bagi setiap pekerja. Namun begitu, jumlah maksimum pekerja yang layak menerima subsidi gaji ini dihadkan kepada 200 orang.

Sebanyak RM2.1 bilion lagi diperuntukkan untuk skim Geran Khas Prihatin bagi semua syarikat PKS mikro yang berkelayakan. Skim ini dijangka mampu memanfaatkan lebih 2.1 juta PKS mikro di seluruh negara.

Pengumuman tambahan RM10 bilion ini menjadikan suntikan fiskal ke dalam ekonomi sebanyak RM35 bilion ataupun kira-kira 2.3% daripada Keluaran Dalam Negara Kasar. Suntikan ini sedikit sebanyak meringankan beban majikan yang akan terbeban dengan kos buruh akibat kekurangan hasil yang berpunca dari Perintah Kawalan Pergerakan ( PKP ).

Subsidi RM1,200 ini juga bersamaan dengan 52% gaji penengah pekerja di Malaysia yang rata-rata menerima RM2,308 sebulan. Ini bermaksud kerajaan menanggung lebih separuh gaji pekerja bagi pekerja yang berkhidmat di syarikat kecil.

Walaubagaimanapun, suntikan RM35 bilion ke dalam ekonomi ini tidak cukup untuk membawa negara mengharungi Malaysia keluar dari kemelut ekonomi ini. Jumlah ini tidak sampai separuh berbanding saranan yang dikeluarkan oleh Institut Penyelidikan Ekonomi Malaysia ( MIER ) dimana mereka mencadangkan kerajaan untuk berbelanja sekitar RM75 bilion.

Kajian yang dilakukan oleh Jabatan Perangkaan Malaysia turut menunjukkan bahawa terdapat kira-kira 48% kejatuhan dalam perbelanjaan penggunaan kepada RM2,110 berbanding sebelum PKP iaitu berjumlah RM4,033. Ini bermaksud terdapat sekurang-kurangnya RM36.24 bilion pengurangan di dalam perbelanjaan pengunaan sepanjang sebulan tempoh PKP ini.

Kerajaan harus mengambil langkah yang lebih drastik dengan menyuntik lebih banyak wang ke dalam ekonomi bagi merancakkan lagi ekonomi sejurus Covid-19 ini reda dan PKP ditamatkan. Suntikan berjumlah RM35 bilion tidak cukup untuk mengeluarkan Malaysia dari kemelesetan secepat mungkin setelah Covid-19 ini berakhir.

Ikuti Ekonomi Rakyat di Telegram


” Polisi Hanya Boleh Jual Ekuiti Kepada Bumiputera Satu Langkah Bunuh Diri Kepada Ekonomi Orang Melayu ” – Dr Muhammed Abdul Khalid

Share it

Ahli ekonomi, Dr Muhammed Abdul Khalid berpendapat dasar untuk mengehadkan penjualan ekuiti Bumiputera hanya kepada Bumiputera sebagai satu langkah bunuh diri kepada ekonomi orang Melayu. Beliau berpendapat strategi tersebut sebagai tidak masuk akal dan tidak mempunyai sebarang rasional.

” Polisi kita kalau nak jual, kena jual ( ekuiti ) kepada syarikat Bumiputera. Bagaimana syarikat Bumiputera hendak maju? Yang banyak duit bukan orang Bumiputera. Yang banyak duit adalah golongan bukan Bumiputera, pelabur asing. “

Dr Muhammed yang juga penulis buku The Colour of Inequality menjelaskan mana-mana pihak yang boleh memberikan kemajuan dalam membangunkan ekonomi Bumiputera perlu diberi peluang untuk melabur di dalam syarikat Bumiputera.

Beliau juga berkata pengumuman terdahulu oleh Kementerian Kewangan yang mahu syarikat-syarikat logistik mempunyai 51% ekuiti Bumiputera sebagai bertentangan dengan inisiatif Keluarga Malaysia. Menurut beliau, langkah tersebut adalah tidak adil terutamanya bagi mereka yang telah membangunkan perniagaan tersebut dari bawah.

Hadkan Pembelian Ekuiti Hanya Kepada Syarikat Bumiputera Bakal Bantutkan Kemajuan Bumiputera

” Ini tidak adil. Ini bukan konsep Keluarga Malaysia yang baik. Kalau saya bukan Melayu, tiba-tiba pegangan perlu diberikan kepada saudara, apa perasaan saya? Saya buat perniagaan ini dah lama. Tiba-tiba kerajaan kata bagi 51% ekuiti kepada Bumiputera. Ini bukan cara yang baik. Cara yang lebih baik adalah memastikan syarikat-syarikat lain Bumiputera ada kapasiti untuk berkembang. Lebih baik jika mereka bekerjasama “

Beliau turut berkata bahawa apabila isu pemilikan ekuiti Bumiputera diketengahkan, apakah matlamat yang ingin dicapai disebalik segala dasar-dasar bagi memperkukuhkan ekonomi Bumiputera. Beliau turut melontarkan persoalan Bumiputera yang manakah yang mendapat manfaat daripada segala dasar-dasar ini.

Kalau kita tengok ekuiti di sektor korporat. Siapa yang mendapat manfaat. Adakah Mak Cik Kiah mendapat manfaat?

Dr Muhammed berpendapat, jika langkah pemerkasaan Bumiputera yang dibuat dengan sewenang-wenangnya, tindakan ini akan terus melebarkan jurang kekayaan diantara Bumiputera itu sendiri. Beliau mengambil contoh simpanan Bumiputera di dalam Amanah Saham Bumiputera.

Katanya, 80% penyimpan ASB hanya mempunyai keseluruhan tabungan sebanyak 4% sahaja daripada keseluruhan dana ASB. Manakala 10% penyimpan mempunyai lebih 80% daripada keseluruhan simpanan di dalam ASB tersebut.

Laporan terbaru ASB menunjukkan bahawa 76% ( 7.8 juta ) penyimpan di hanya mempunyai purata simpanan sebanyak RM590 di dalam akaun mereka. Manakala bagi 0.27% ( 27,450 ) penyimpan lain, mereka mempunyai purata simpanan sebanyak RM807,760.

Siapa Yang Mendapat Manfaat?

Beliau turut menegaskan adalah lebih penting kapasiti perniagaan dan pendidikan Bumiputera diperkasakan agar kumpulan ini dapat bersama-sama mengambil bahagian di dalam pelbagai sektor ekonomi.

Dr Muhammed juga meluahkan kekecewaannya terhadap sikap sebilangan keluarga Bumiputera yang mengambil hak orang lain terutamanya berkaitan dengan hal biasiswa dan pinjaman pendidikan.

” Bila nak belajar, ambil pinjaman daripada MARA. Bayar balik pinjaman kurang. Pergi tengok bola, boleh belanja. Kereta ratus ribu boleh belanja. Bila ke pendidikan anak-anak, minta kepada MARA. “

Beliau yang diwawancara oleh Ekonomi Rakyat pada Sabtu lalu berharap agar biasiswa dan bantuan pendidikan dapat lebih ditumpukan kepada golongan kurang bernasib baik.

Ikuti Ekonomi Rakyat di Telegram


Premium Disebalik Ketinggian

Share it
Premium Dibalik Ketinggian

Menjadi tinggi merupakan salah satu sifat fizikal yang diidamkan oleh ramai orang. Ada yang berasa tertekan akibat paras fizikal yang rendah sehinggakan membuka pasaran buat sebilangan kapitalis untuk menjual ubat menambahkan ketinggian.

Di Malaysia, purata ketinggian bagi lelaki adalah 165cm manakala bagi wanita adalah 154cm.

Dunia telah ditanamkan dengan idea bahawa seseorang yang mempunyai fizikal yang tinggi sebagai lebih menawan. Tidak hairanlah pemegang watak utama di dalam kaca televisyen sering kali mempunyai ketinggian melebihi ketinggian orang ramai.

Namun ada sebilangan bintang terkenal yang berjaya menempa nama meskipun mempunyai ketinggian yang sedikit rendah. Tom Cruise sering kali dijadikan
classic example
 sebagai bintang filem yang rendah meskipun beliau mempunyai ketinggian 173cm yang lebih tinggi berbanding purata ketinggian lelaki di Malaysia.

*Tom Cruise dianggap rendah kerana purata ketinggian lelaki Amerika adalah 175cm

Persoalannya, selain kelihatan lebih menarik, apakah manfaat yang diperoleh disebalik paras fizikal yang tinggi. Beberapa kajian ekonomi telah menunjukkan penemuan menarik disebalik ketinggian fizikal seseorang itu.

Menurut kajian dari Renmin University of China terhadap 3,500 orang dewasa di China, setiap tambahan 1 cm pada ketinggian akan memberikan tambahan 1.3% kepada pendapatan tahunan. Banyak penemuan yang serupa turut ditemukan apabila kajian yang serupa di buat di negara lain.

Di Amerika Syarikat, kajian yang dijalankan dalam kalangan pelajar universiti mendapati mereka membayangkan bahawa seorang pemimpin ideal itu mempunyai paras fizikal yang tinggi. 64% responden melukis lakaran pemimpin lebih tinggi berbanding orang ramai.

Bagaimana Untuk Menjadi Tinggi?

Ketinggian bukanlah seperti berat badan. Anda mungkin boleh menambah dan mengurangkan berat badan dengan melakukan rutin harian seperti bersenam ataupun menambah pengambilan makanan bagi mencapai objektif anda.

Bagi ketinggian, manusia akan mencapai kemuncaknya pada usia sekitar 18 tahun. Walaubagaimanapun, tidak mustahil bagi seseorang individu itu untuk terus tumbuh membesar sehingga pertengah usia 20-an.

Genetik antara salah satu faktor yang mempengaruhi ketinggian seseorang. Individu yang mempunyai ibu bapa yang tinggi lebih berpotensi untuk mempunyai anak yang tinggi. Namun demikian, faktor-faktor lain turut memberi kesan kepada ketinggian seseorang.

Misalnya, nutrisi yang diberikan kepada seseorang kanak-kanak. Kanak-kanak yang mendapat nutrisi makanan yang mencukupi mempunyai potensi untuk tumbuh membesar pada ketinggian yang normal. Manakala kanak-kanak yang mempunyai isu malnutrisi lebih cenderung untuk mengalami isu bantut.

Menurut Pertubuhan Kesihatan Dunia, bantut adalah keadaan dimana pertumbuhan dan perkembangan kanak-kanak terjejas akibat kurang nutrisi, jangkitan berulang dan stimulasi psikososial yang tidak mencukupi*.

*kurang perhatian terhadap perkembangan kanak-kanak dari sudut audio, visual dan sentuhan dan emosi oleh penjaga.

Perkara ini perlu diberi perhatian bagi ibu bapa bagi memastikan kanak-kanak tumbuh membesar dengan sihat sekaligus memastikan anak-anak mereka mempunyai ketinggian yang mencukupi. Perkembangan kanak-kanak pada awal usia adalah amat penting kerana ia tidak boleh diterbalikkan.

Isu bantut bukanlah isu tidak cukup tinggi semata-mata. Tetapi ia melibatkan isu kemampuan berfikir dimana kajian di Ethiopia mendapati kanak-kanak bantut mempunyai markah yang lebih rendah berbanding kanak-kanak normal di dalam tugasan Matematik dan soalan pemahaman.

Melonjak ke alam pekerjaan, kanak-kanak yang bantut juga mempunyai pendapatan seumur hidup 20% lebih rendah berbanding rakan-rakan mereka yang normal.

34% Kanak-Kanak di Kelantan Mengalami Bantut

Di Malaysia, Kelantan mengalami isu bantut yang paling kronik sekali apabila 34% kanak-kanak mengalami bantut. Perkara ini tidak menghairankan, dengan keadaan sosio-ekonomi yang serba daif, sudah tentu kanak-kanak disana lebih terkesan dengan masalah bantut.

Jika anda membaca artikel ini, kebarangkalian yang tinggi anda tidak boleh melakukan apa-apa terhadap ketinggian anda. Satu-satunya kaedah yang boleh dipertimbangkan adalah dengan melakukan pembedahan bagi meningkatkan ketinggian.

Tetapi jika anda mempunyai anak yang kecil, selain faktor genetik, nutrisi yang anda berikan boleh mempengaruhi ketinggian mereka apabila mereka membesar. Dan ini sudah pasti akan memberi pelbagai kelebihan kepada mereka apabila mereka menginjak ke usia dewasa kelak.

Ikuti Ekonomi Rakyat di Telegram


PRU15 – Isu Ekonomi, Kebimbangan Pengundi

Share it
Pengundi Bimbang Dengan Situasi Ekonomi

Tempoh berkempen untuk Pilihan Raya Umum Ke-15 kini hanya berbaki beberapa hari sahaja lagi. Jika PRU14 dilabel sebagai ibu segala Pilihan Raya, PRU15 ini pula mungkin boleh dianggap sebagai bapa segala Pilihan Raya.

Landskap politik tanahair boleh dikatakan berubah 180 darjah setelah dominasi Barisan Nasional (BN) berjaya ditamatkan pada tahun 2018. Pada pertarungan kali ini, hampir kesemua parti-parti politik yang bertanding boleh menjadi sebahagian daripada Kerajaan kerana angka-angka awal agensi peninjau menunjukkan kekuatan BN tidak seampuh dahulu untuk membentuk Kerajaan secara solo.

Pesta demokrasi kali ini lebih meriah kerana pengundi mempunyai lebih banyak pilihan parti untuk mengundi. Tambah-tambah lagi pengundi-pengundi Melayu tradisional yang boleh memangkah BN, Perikatan Nasional (PN) ataupun Gerakan Tanah Air (GTA).

Menurut data-data yang dikutip oleh agensi bancian seperti Ilham Center dan Merdeka Center, rata-rata pengundi menyuarakan kebimbangan terhadap isu ekonomi. 44% dan 35% responden yang ditinjau Ilham Center mahukan pemimpin untuk menyelesaikan isu pemulihan ekonomi serta isu kemiskinan dan kos sara hidup.

Dapatan yang serupa turut ditemui oleh Merdeka Center dimana 31% responden menyatakan bahawa isu inflasi sebagai kebimbangan utama mereka. Soalan lain yang ditanya Merdeka Center turut mendapati 74% responden berpandangan bahawa kebimbangan ekonomi sebagai masalah utama yang dihadapi di negara ini.

Data makro bukan cerminan denyut nadi rakyat

Ekonomi tumbuh 14.2% pada suku ketiga 2022

Menjelang Pilihan Raya, data-data seperti prestasi Keluaran Dalam Negara Kasar (KDNK), nilai eksport dan jualan sektor pembuatan sering kali dipetik parti pemerintah bagi menunjukkan ekonomi berada di dalam keadaan memberangsangkan.

Apa tidaknya, KDNK untuk suku ketiga tahun ini misalnya menunjukkan peningkatan 14.2%, pertumbuhan tertinggi di dalam sejarah setelah ekonomi merosot 4.5% pada tempoh yang sama tahun lalu.

Sehingga suku ketiga 2022, Malaysia menyaksikan prestasi ekonomi meningkat 9.3%, jauh lebih tinggi berbanding ramalan pertumbuhan ekonomi 5.5% dan 6.5% untuk tahun ini.

Nilai eksport untuk sembilan bulan pertama tahun ini juga naik 30.3% dari RM889.4 bilion kepada RM1.16 trilion. Manakala jualan sektor pembuatan pula naik 17.6% dari RM1.13 trilion kepada RM1.33 trilion pada sembilan bulan pertama 2022.

Meskipun angka-angka rasmi menunjukkan pemulihan ekonomi berada di dalam keadaan yang memberangsangkan, namun realiti yang dihadapi oleh rakyat kekal muram.

Separuh daripada pekerja di Malaysia menerima gaji kurang dari RM2,250 sebulan

Gaji yang direkodkan rata-rata pekerja di Malaysia pada tahun 2021 masih lagi berada di bawah paras pra-pandemik iaitu padar RM2,250 sebulan berbanding RM2,442 pada tahun 2019.

Bagi pekerja etnik India, gaji penengah mereka pula susut 4% dari RM2,014 kepada RM1,930 sebulan.

Angka terkini gaji pekerja di sektor pembuatan turut membimbangkan. Walaupun jualan sektor ini naik 17.6% untuk sembilan bulan pertama tahun 2022, namun gaji purata bagi pekerja di sektor ini hanya naik RM24 ataupun bersamaan dengan 0.7% dari RM3,398.5 pada Januari 2022 kepada RM3,422.3 pada September 2022.

*Tahun ke tahun, gaji pekerja sektor pembuatan hanya naik 1.6% dari RM3,367.5 sebulan pada September 2021 kepada RM3,422.3 pada September 2022

Gaji bukan saja isu yang membelenggu rakyat Malaysia. Jutaan pekerja di Malaysia juga bergelut untuk mendapatkan pekerjaan yang setaraf dengan kelayakan akademik mereka. Menurut data terkini Jabatan Perangkaan Malaysia, 1.84 juta pekerjaan dengan pendidikan tinggi kini ‘
underemployed
‘.

Lebih 1.8 juta pekerja di Malaysia underemployed

Pertambahan 40,000 orang berbanding 1.79 juta yang direkodkan pada suku kedua 2022 dengan peratusan kadar ‘
underemployment
‘ naik dari 36.7% kepada 36.8%.

Selain itu, isu kos sara hidup juga membebankan. Inflasi yang direkodkan pada akhir-akhir ini berada di paras tertinggi iaitu sebanyak 4.7% pada Ogos 2022 dan 4.5% pada September 2022.

Barangan keperluan asas seperti telur (gred C) naik 14% dari 37 sen pada September 2021 kepada 43 sen sebiji pada September 2022. Manakala ayam naik 5% dari RM9.35 sekilo kepada RM9.86 sekilo.

Kos makan di luar juga mengalami peningkatan yang signifikan. Harga sebungkus nasi lemak umpamanya naik 21% dari RM2.81 kepada RM3.39 sebungkus. Kos sekeping roti canai turut naik 25% dari Rm1.14 sekeping kepada RM1.42 sekeping manakala harga secawan teh tarik meningkat 18% dari RM1.63 secawan kepada RM1.92 secawan.

Harga barangan keperluan meningkat tinggi

Naratif Bangsa & Agama Lebih Menarik

Walaupun isu-isu ‘
bread and butter
‘ merupakan kebimbangan utama pengundi, namun parti-parti politik terutamanya BN dan PN tidak meletakkan isu ini sebagai agenda utama kempen politik mereka. Naratif politik PRU kali ini lebih tertumpu kepada retorik bangsa dan label melabel dek kerana polarisasi politik dimana gabungan BN dan PN lebih memberi perhatian untuk menarik undi Melayu.

PH pula ada mengetengahkan isu ini di dalam kempen politik mereka seiring dengan isu-isu rasuah dan reformasi institusi. Namun, strategi itu mungkin tidak banyak memanfaatkan PH di dalam usaha merebut sebanyak mungkin kerusi-kerusi Parlimen di luar bandar.

Biarpun tinjauan menunjukkan pengundi meletakkan isu ekonomi sebagai kegelisahan utama mereka, akan tetapi isu ini mungkin tidak boleh diterjemahkan kepada kertas undi memandangkan struktur politik Malaysia yang lebih tertumpu kepada politik identiti.

Keadaan ini memberi kelebihan buat BN dan PN dalam mendapatkan sokongan undi Melayu yang merupakan pengundi terbesar di Malaysia. Bagi PH pula, kewujudan mereka sebagai gabungan politik berbilang kaum membuatkan mereka sukar untuk menembusi jiwa pengundi-pengundi Melayu terutamanya di luar bandar.

Dari sudut ekonomi juga tidak ada banyak isu yang boleh dimainkan PH melainkan isu harga barang yang semakin tinggi. Berbeza dengan PRU-14 dimana isu GST didedangkan dengan begitu meriah dan riuh sekali.

Tetapi seperti yang dikatakan di awal artikel tadi, objektif Pilihan Raya kali ini untuk semua gabungan politik bukanlah untuk mendapatkan 112 kerusi Parlimen, tetapi untuk meraih sebanyak mungkin kerusi Parlimen bagi berunding dengan gabungan-gabungan politik lain untuk membentuk Kerajaan selepas 19 November ini.

Ikuti Ekonomi Rakyat di Telegram


Ratusan Ribu Hilang Kerja, Tetapi Kenapa Kadar Pengangguran Menurun?

Share it

Pandemik Covid-19 sememangnya meninggalkan kesan yang begitu besar buat ekonomi negara. Kadar pertumbuhan Keluaran Dalam Negara Kasar ( KDNK ) pada suku kedua tahun ini jatuh 17.1% berbanding tempoh yang sama tahun lalu selepas mencatatkan pertumbuhan perlahan 0.7% pada suku pertama.

Sektor ekuiti juga menunjukkan reaksi negatif. Indeks Bursa Malaysia jatuh 400 mata dari 1,600 mata pada permulaan tahun kepada 1,200 mata pada pertengahan Mac sebelum kembali pulih selepas itu.

Perintah Kawalan Pergerakan pula memberikan tekanan yang besar buat pekerja apabila tidak dapat menjalankan rutin seperti sedia kala. Peniaga-peniaga yang bekerja sendiri tidak dapat membuka gerai di pasar malam. Bagi mereka yang makan gaji, ramai yang diberhentikan kerja akibat majikan tidak mampu lagi untuk membayar upah mereka.

Media tidak henti-henti melaporkan proses pemberhentian kerja yang dilakukan majikan. Baru-baru ini, syarikat penerbangan tambang murah, Airasia dilaporkan akan menjalankan proses pemberhentian kerja kali kedua untuk staf-staf mereka.

Kedai-kedai runcit di lapangan terbang dilaporkan tidak lagi beroperasi kerana jumlah penumpang kapal terbang yang terhad. Pekerja-pekerja di dalam sektor hospitaliti seperti perhotelan dan kelab-kelab malam turut terkesan.

Dari Seberang Tambak Johor, lebih 15,000 pekerja Malaysia telah kehilangan kerja di Singapura. Ribuan lagi pekerja-pekerja Malaysia yang bekerja di luar negara terpaksa pulang akibat Covid-19.

Sementara itu, menjelang akhir tahun ini, Menteri Pengajian Tinggi melaporkan terdapat kira-kira 75,000 pelajar di Institut Pengajian Tinggi bakal memasuki pasaran buruh. Ini memberikan tekanan kepada kerajaan dan pihak majikan bagi menyediakan peluang pekerjaan kepada mereka.

Namun di sebalik kegusaran rakyat, data rasmi menunjukkan bahawa kadar pengangguran di Malaysia sebenarnya menurun berbanding paras tertinggi pada 5.3% pada Mei 2020 kepada 4.7% pada Julai 2020. Dalam kata lain, hanya 745,000 orang sahaja yang menganggur pada Julai tahun ini berbanding 826,000 orang pada Mei.

Apa Sebenarnya yang Berlaku? Adakah Ekonomi Semakin Baik?

Ekonomi negara sememangnya mengalami pemulihan sebaik saja PKP ditamatkan. Aktiviti ekonomi semakin rancak dan orang ramai sudah mula keluar bekerja. Namun, ia bukan bermaksud bahawa keadaan sudah kembali normal seperti sebelum ini.

Kadar pengangguran yang semakin menurun tidak menunjukkan realiti sebenar yang dialami oleh rakyat. Definisi bekerja menurut Jabatan Perangkaan Malaysia adalah mereka yang bekerja sekurang-kurangnya sejam pada minggu rujukan untuk mendapatkan upah, keuntungan atau hasil kepada keluarga.

Ini bermaksud jika Adam, seorang pramugara yang dibuang kerja membantu ibunya menjual goreng pisang di hadapan rumah pada petang hari, beliau juga dianggap bekerja oleh Jabatan Perangkaan meskipun tidak mendapat sebarang upah. Menurut definisi Jabatan Perangkaan, beliau dianggap sebagai pekerja keluarga tanpa gaji.

Pekerja-pekerja yang dibuang kerja ini secara amnya tidak hanya duduk diam di rumah saja apabila diberhentikan kerja. Mereka akan cuba berikhtiar sedaya upaya untuk menjana pendapatan bagi menyara kehidupan mereka terutamanya mereka yang sudah berkeluarga.

Dengan kemajuan teknologi yang pesat di Malaysia, pekerja boleh menjana pendapatan dengan bekerja melalui aplikasi-aplikasi atas talian seperti Grab, Foodpanda dan sebagainya. Dalam kata lain, meskipun mereka kehilangan kerja, ia bukan bermakna mereka tidak lagi bekerja.

Bagaimana Situasi Kerja Mereka?

Meskipun golongan ini masih bekerja, namun situasi pekerjaan jauh lebih buruk berbanding mereka diberhentikan kerja. Sebagai contoh, jika dahulunya mereka bekerja 40 jam seminggu, kini, pekerjaan mereka mungkin hanya lebih kurang 20 jam seminggu. Dalam kata lain, pendapatan bulanan mereka bukanlah pada paras sebelum Covid-19 kerana jam bekerja yang berkurang.

Perkara ini boleh dilihat di dalam Laporan yang dikeluarkan oleh UNICEF beberapa minggu lalu. Dapatan UNICEF menunjukkan 31% ketua isi rumah di PPR Kuala Lumpur mengalami penurunan jam bekerja akibat Covid-19.

Pekerjaan-pekerjaan yang diambil oleh mereka yang kehilangan kerja juga mungkin tidak setimpal dengan kelayakan mereka. Sebagai contoh, umum mengetahui bahawa ramai juruterbang-juruterbang di Malaysia diberhentikan akibat penerbangan yang terhad. Oleh itu, ada sebilangan mereka mengambil keputusan untuk melakukan perkhidmatan penghantaran makanan.

Dari sudut ekonomi, keadaan ini dipanggil sebagai
under-employed
 dimana mereka bekerja dibawah kelayakan yang mereka ada.

Selain itu, mereka yang bekerja sendiri ( Own Account Workers ) antara golongan yang paling terkesan akibat Covid-19 kerana mereka majoriti daripada mereka meraih pendapatan secara harian. Bilangan pekerja yang bekerja sendiri menurun 36,900 orang pada Julai 2020 yang berkemungkinan berpunca dari ketidakmampuan untuk memulakan perniagaan semula seperti ketiadaan modal permulaan.

Keluar Dari Pasaran Buruh

Terdapat juga situasi dimana tenaga buruh keluar dari pasaran buruh untuk melakukan tugasan lain seperti menjaga anak atau menyambung pelajaran kerana pulangan hasil untuk bekerja tidak berbaloi.

Sebagai contoh, jika dahulunya sang isteri memeperoleh gaji RM2,000 sebulan, kini selepas dibuang kerja, agak sukar untuk mendapatkan pekerjaan dengan gaji yang sedemikian. Oleh itu, beliau mungkin memilih untuk menjaga anak di rumah berbanding menghantar anak ke pusat asuhan sementara si suami keluar mencari nafkah.

Keadaan sedemikian boleh dilihat dari Kadar Penyertaan Tenaga buruh dimana kadar ini telah menurun 0.8% dari 68.9% pada Januari 2020 kepada 68.1% pada Julai 2020. Terdapat 7.4 juta orang yang berada di luar tenaga buruh pada Julai berbanding pada Januari iaitu 7.13 juta orang.

Jumlah tenaga buruh juga jatuh dari 15.83 juta kepada 15.82 juta pada Julai 2020.

Kadar Pengangguran Bukan Indikator Yang Sempurna

Meskipun kadar pengangguran merupakan satu petunjuk yang boleh diperhatikan bagi mencerap keadaan ekonomi negara. Ia tidak memberikan cerminan yang jelas tentang apa yang berlaku di lapangan. Pembuat dasar tidak sepatutnya beranggapan bahawa kadar pengangguran yang semakin menurun sebagai petunjuk jelas ekonomi semakin pulih seperti sediakala.

Perdana Menteri pada minggu lalu telah mengumumkan Bantuan Prihatin Nasional 2.0 kepada isi rumah dan golongan bujang B40 dan M40. Ini merupakan petunjuk jelas bahawa kerajaan mengakui keadaan ekonomi negara masih berada di tahap yang membimbangkan sekaligus menyalurkan bantuan susulan kepada mereka yang terkesan.

Namun terdapat persoalan yang lebih besar yang masih tidak terjawab. Adakah bantuan-bantuan ini cukup untuk membantu rakyat mengharungi hari-hari yang mencabar ini?

Ikuti Ekonomi Rakyat di Telegram